Vo Viedni zadržali Somálčana, je podozrivý z pokusu o vraždu vo Švédsku

Somálčan sa na úteku ocitol medzi najhľadanejšími kriminálnikmi v Európe.

VIEDEŇ. Somálčana (39), po ktorom sa v súvislosti s pokusom o vraždu vo Švédsku nepátralo iba v tejto škandinávskej krajine, ale na celom starom kontinente, zadržali v utorok vo Viedni. Informovalo o tom vo štvrtok rakúske ministerstvo vnútra. Dôvodne podozrivý sa 7. júna 2016 mal pokúsiť o vraždu manželky sekerou. Obeť útoku, ku ktorému došlo v juhošvédskej obci Torpsbruk, utrpela ťažké zranenia. Mužovi sa potom podarilo ujsť a v Rakúsku úspešne požiadal o azyl. Somálčan, ktorý sa na úteku ocitol medzi najhľadanejšími kriminálnikmi v Európe, požiadal v júli 2016 v Rakúsku o azyl pod falošnou identitou a v januári 2017 sa dočkal pozitívnej odpovede. Uviedol to vo štvrtok hovorca rezortu vnútra vo Viedni Karl-Heinz Grundböck pre tlačovú agentúru APA. Podľa platného práva Európskej únie sa odtlačky prstov žiadateľov o azyl môžu porovnávať iba s odtlačkami z databázy žiadateľov o azyl. Pri porovnávaní sa tak na Somálčana neprišlo, pretože vo Švédsku o azyl nepožiadal. Databáza odtlačkov prstov kriminálnej polície, v ktorej figurujú zločinci, sa môže využívať iba na národnej, nie však celoeurópskej úrovni, uviedol hovorca a dodal, že táto úprava bola predmetom ostrej kritiky v Bruseli a o jej zmene sa diskutuje. V priebehu vyšetrovania sa v uplynulých mesiacoch postupne stala pravdepodobnou možnosť, že hľadaný sa zdržiava v Rakúsku, až kým v utorok nedošlo k zadržaniu Somálčana, ktorý nekládol odpor, v jeho byte vo viedenskej štvrti Favoriten príslušníkmi policajného útvaru osobitého určenia Cobra.


V Bratislave nebude na semaforoch fungovať zelená vlna

Polícia vyzýva vodičov k zvýšenej opatrnosti a trpezlivosti pri prejazde cestnými komunikáciami hlavného mesta.

BRATISLAVA. Krajský dopravný inšpektorát v Bratislave vyzýva vodičov k zvýšenej opatrnosti a trpezlivosti pri prejazde cestnými komunikáciami hlavného mesta. V nasledujúcich dňoch nebude zabezpečená optimálna koordinácia vybraných cestných komunikácií svetelnými signalizačnými zariadeniami. Dôvodom je realizácia prvej etapy inovácie automatizovaného systému riadenia mestskej cestnej dopravy. Uskutoční sa v dňoch od 4. do 7. júla. Informoval o tom bratislavský krajský policajný hovorca Michal Szeiff.


Tatar a Daňo bodovali, v akcii boli až deviati Slováci

Obaja slovenskí brankári doviedli svoje tímy k zisku jedného bodu.

NEW YORK. Obaja slovenskí brankári a ďalší siedmi ich krajania boli v akcii v zápasoch NHL v noci z nedele na pondelok. Gólman Peter Budaj nezabránil prehre Los Angeles proti Montrealu po nájazdoch, hoci chytil 26 pokusov. Jeho spoluhráč Marián Gáborík odohral viac než sedemnásť minút, avšak nebodoval. Navyše, v samostatných nájazdoch nepremenil svoj pokus. Rozhodujúci nájazd premenil Paul Byron, keď Budaja prekonal rýchlou strelou ponad lapačku. "Aj keď to práve nejde, treba vytrvať, snažiť sa utvárať príležitosti a strieľať. Predtým nám to proti Budajovi viackrát nevyšlo, teraz mi to tam padlo," uviedol Paul Byron na webe NHL. Ani druhý slovenský brankár nepriviedol svoje mužstvo k víťazstvu. Jaroslav Halák chytil ešte o štyri strely viac ako Budaj, avšak Detroit zdolal domáci New York Islanders 4:3 po predĺžení. Výrazný podiel na tom mal útočník hostí Tomáš Tatar. Slovenský útočník sa najprv v 54. minúte podieľal na góle kapitána hostí Henrika Zetterberga na 3:2 a v druhej minúte predĺženia prihral do ideálnej pozície Dannymu DeKeyserovi. Obranca Red Wings prekonal Haláka na rozhodujúcich 4:3. "Zbadal som, že Tavares je unavený, a tak som si naskočil pred neho. Tatar ma videl a padlo to tam," opísal DeKeyser víťazný gól Detroitu. Tatar má na konte desať kanadských bodov za tri góly a sedem prihrávok, jeho spoluhráč Tomáš Jurčo nebodoval, hoci dvakrát vystrelil. V druhom súboji slovenských hráčov bol úspešnejší Marko Daňo z Winnipegu. Jeho tím zdolal Chicago s Mariánom Hossom a Richardom Pánikom tesne 2:1. Daňo asistoval na víťazný gól svojho tímu, keď v 56. minúte šikovne prihrávkou o mantinel vysunul Andrewa Coppa do útočného pásma a ten strelou švihom prekonal Scotta Darlinga v bránke Blackhawks. Domáci už na tento gól neodpovedali, a to ani v takmer trojminútovej presilovke v závere tretej tretiny, keď si Jacob Trouba odpykával dva+dva za hru vysokou hokejkou. V hre šiestich proti štyrom mal najväčšiu šancu domácich Marián Hossa, ktorý 2,6 sekundy pred koncom tretej tretiny na dvakrát neprekonal Connora Helleybucka - stroskotal na jeho ľavom betóne. Daňo má po nedeli na konte sedem bodov za tri góly a štyri asistencie. Chicago hralo po šiesty raz bez kapitána Jonathana Toewsa, ktorý má problémy s chrbtom, a tiež bez brankára Coreyho Crawforda. Ten je po operácii slepého čreva a podľa webu NHL chýbať bude dva až tri týždne. Hossa a Pánik dovedna päťkrát vystrelili, ale neskórovali. Pánik tiež zblokoval dve strely a bol aj na trestnej lavici. V akcii bol aj obranca Andrej Sekera. Hráči Edmontonu nezvládli druhé predĺženie na domácom ľade v rozpätí 48 hodín. Zatiaľ čo v sobotu zdolali súperov z Anaheimu, tentoraz sa tešili hostia z Minnesoty. Bekhendom rozhodol fínsky útočník Mikko Koivu. Sekera v domácom drese odohral takmer 22 minút a zostal bez strely na bránku. Los Angeles Kings - Montreal Canadiens 4:5 sn (0:1, 4:2, 0:1 - 0:0, 2:3)Góly: 21. J. Carter (Doughty, Kopitar), 24. Shore (Clifford, Nolan), 31. Doughty (J. Carter, Kopitar), 38. Lewis (Kopitar, Forbort) - 3. Pacioretty (Markov, Radulov), 26. Pacioretty (Radulov, Desharnais), 32. Radulov (Pacioretty, Gallagher), 43. A. Shaw (Desharnais, Pateryn), rozhodujúci nájazd Byron /útočník Marián Gáborík odohral 17 minút a 25 sekúnd, nebodoval, štyrikrát ohrozil bránu súpera a nepremenil samostatný nájazd, brankár Peter Budaj (obaja LA Kings) odchytal celý zápas, chytil 26 striel z 30 pokusov, jeho percentuálna úspešnosť bola 86,7 a v samostatných nájazdoch dostal tri góly/ Carolina Hurricanes - Tampa Bay Lightning 1:0 pp (0:0, 0:0, 0:0 - 1:0)Góly: 62. Di Giuseppe (Stalberg, Hainsey) Nashville Predators - Philadelphia Flyers 2:4 (0:1, 2:2, 0:1)Góly: 24. Järnkrok (Ekholm, Watson), 32. C. Wilson (Fisher, C. Smith) - 19. Simmonds (Voráček, B. Schenn), 27. Simmonds (Giroux, Gostisbehere), 37. Raffl (MacDonald), 60. VandeVelde (Del Zotto) New York Islanders - Detroit Red Wings 3:4 pp (1:1, 0:1, 2:1 - 0:1)Góly: 6. Lee (Clutterbuck, Cizikas), 42. Boychuk, 56. Bailey (Tavares, Seidenberg) - 13. Green (Nielsen), 35. Green (Vanek), 54. Zetterberg (Ericsson, Tatar), 62. DeKeyser (Tatar, Zetterberg) /brankár Jaroslav Halák (NY Islanders) odchytal celý zápas, chytil 30 striel z 34 pokusov a jeho percentuálna úspešnosť bola 88,2, útočník Tomáš Jurčo odohral 13 minút a 10 sekúnd, nebodoval a dva razy ohrozil bránu súpera, útočník Tomáš Tatar (obaja Detroit) odohral 17 minút a 51 sekúnd, na bránu súpera vystrelil raz, pripísal si dve asistencie a dva plusové body/ Chicago Blackhawks - Winnipeg Jets 1:2 (0:0, 0:1, 1:1)Góly: 54. Panarin (P. Kane) - 20. Little (Byfuglien, Wheeler), 56. Copp (Daňo, Postma) /útočník Marián Hossa odohral 16 minút a 54 sekúnd, štyri razy ohrozil bránu súpera, avšak nebodoval, útočník Richard Pánik (obaja Chicago) odohral 15 minút a 59 sekúnd, na bránu súpera vystrelil raz, nebodoval, odsedel si dve trestné minúty a zaznamenal štyri hity, útočník Marko Daňo (Winnipeg) odohral 13 minút a 16 sekúnd, na bránu súpera vystrelil trikrát, pripísal si štyri hity, zaznamenal jeden plusový bod a asistoval pri víťaznom góle svojho mužstva/ Calgary Flames - Anaheim Ducks 8:3 (1:0, 5:1, 2:2)Góly: 3. Gaudreau (S. Bennett, Chiasson), 32. Brouwer (Monahan, Versteeg), 33. Chiasson (S. Bennett, Gaudreau), 33. Stajan (Wideman, Hathaway), 37. S. Bennett (Backlund, Chiasson), 38. Hamilton (Stajan, Hathaway), 46. Monahan (Versteeg, Tkachuk), 56. Giordano (Brouwer, Stajan) - 23. Kesler (Silfverberg, Cogliano), 57. Kesler (Getzlaf, Fowler), 57. L. Shaw Edmonton Oilers - Minnesota Wild 1:2 pp (1:1, 0:0, 0:0 - 0:1)Góly: 3. Maroon (Fayne, Kassian) - 20. Coyle (Niederreiter, E. Staal), 64. M. Koivu (Coyle, Dumba) /obranca Andrej Sekera (Edmonton) odohral 21 minút a 57 sekúnd, nebodoval a zaznamenal jeden hit/


DOBRÉ RÁNODobré ráno: Zelená armáda, fašisti tiahnu. Čo chystajú na sobotu kotlebovci

Koordinovaná iniciatíva extrémistov plánuje využiť slabinu župných volieb.

Kotlebovci nasadili do župných volieb viac ako tristo kandidátov do zastupiteľstiev. Pri nízkej účasti by ich mohli poľahky zvoliť. Čo Kotleba naozaj chystá? Prečo by sme sa mali báť a ísť voliť? A čo by sa stalo, keby extrémisti uspeli? Tomáš Prokopčák sa o novej stratégii extrémistov rozpráva s Jakubom Filom. Prihláste sa na odber podcastu: Apple podcasty | RSS | SoundCloud | Stitcher | Pocket Casts Pridajte sa do facebookovej skupiny Podcastový klub denníka SME. Môžete v nej diskutovať s tvorcami jednotlivých dielov a pomôcť nám s nápadmi na rôzne zlepšenia a úpravy.


Juhokórejskí aktivisti pálili zástavy KĽDR

Stovky aktivistov sa zhromaždili na protest proti historickému stretnutiu juhokórejského prezidenta Mun Če-ina a severokórejského vodcu Kim Čong-una.

PCHANMUNDŽOM. Juhokórejskí konzervatívni aktivisti pálili v piatok zástavy Kórejskej ľudovodemokratickej republiky (KĽDR) počas protestného zhromaždenia zorganizovaného pri príležitosti summitu lídrov oboch Kóreí. Stovky aktivistov sa zhromaždili v blízkosti pohraničnej dediny Pchanmundžom na protest proti historickému stretnutiu a rokovaniu juhokórejského prezidenta Mun Če-ina a severokórejského vodcu Kim Čong-una. Protestujúci zapálili dve papierové zástavy s podobizňami Kim Čong-una a jeho zosnulého otca i starého otca. Pokrikovali tiež výzvy na odstúpenie juhokórejského prezidenta Mun Če-ina. Ako doplnila agentúra AP, akcia prebehla bez väčších incidentov alebo násilia.


Farmári zablokovali Matečnej ministerstvo, zasahovala polícia

BRATISLAVA. Nespokojní farmári z Iniciatívy poľnohospodárov v utorok zablokovali vstup do budovy ministerstva pôdohospodárstva a rozvoja vidieka (MPRV) na Dobrovičovej ulici v Bratislave. Následne chceli na budovu nainštalovať tabuľu s nápisom: "Tridsať rokov od Nežnej revolúcie, Generálna prokuratúra SR konštatuje, že Pôdohospodárska platobná agentúra nedodržiava zákony, polícia nekoná v trestných činoch vo vzťahu k pôde, praktizuje sa neoprávnené užívanie cudzej veci a na pôde sa páchajú podvody s dotáciami". Pri pokuse o navŕtanie tabule zasiahla proti farmárom polícia. Voči niektorým z nich použili policajti chmaty a ťahy, ktoré boli podľa farmárov neadekvátne, a preto podávajú trestné oznámenie."Ministerstvo si zaslúži mať túto tabuľu primontovanú pri svojom vchode. Preto, aby každý, kto do neho bude vchádzať, si uvedomil, na akú pôdu vstupuje, a čo ho na tomto ministerstve čaká," uviedol tesne pred plánovaným navŕtaním tabule Patrik Magdoško z Iniciatívy poľnohospodárov. Následne pri chystaní vŕtania do steny ministerstva pôdohospodárstva zakročila polícia, ktorá farmára Františka Oravca spacifikovala, pričom použila chmaty a ťahy. Po tomto incidente nakoniec protestujúci farmári po dohovore s políciou prilepili svoju tabuľu na stenu popri schodoch vedúcich do ministerstva.Blokovanie vchodu do budovy ministerstva pritom pokračovalo aj po nalepení tabule. Protestujúci farmári aj naďalej pod heslom "Máme toho dosť!" žiadajú odvolanie generálneho riaditeľa Poľnohospodárskej platobnej agentúry Juraja Kožucha. Ten podľa nich dlhodobo porušuje zákon v súvislosti s prideľovaním dotácií na obrábanie pôdy. Protest farmára Františka Oravca z Iniciatívy poľnohospodárov, ktorý sa snažil v utorok navŕtať tabuľu na budovu ministerstva pôdohospodárstva, vníma ministerstvo ako snahu prekryť vlastnú kauzu. V spomínanej kauze je jeho bratranec obžalovaný z prípravy na zločin všeobecného ohrozenia a figuruje v nej aj František Oravec. Uviedol to v reakcii hovorca Ministerstva pôdohospodárstva a rozvoja vidieka (MPRV) Michal Feik. Protestujúci farmári na čele s Františkom Oravcom v utorok podľa MPRV kompletne zablokovali vstup do budovy nielen zamestnancom ministerstva pôdohospodárstva, ale aj verejnosti. „Tiež sa pokúsili o poškodenie fasády budovy, voči čomu zasiahla polícia. Zo strany pána Oravca išlo o úmyselnú provokáciu s cieľom vyvolať konflikt. Rešpektujeme právo každého občana vyjadriť svoj názor, ale ostro odsudzujeme poškodzovanie verejného majetku aj blokádu vstupu do úradu, ktorý slúži pre širokú verejnosť,“ reagoval Michal Feik. Ministerstvo pôdohospodárstva v reakcii tiež uviedlo, že je škoda, že z pondelkového pojednávania v Košiciach v kauze, kde figuruje aj František Oravec, bola vylúčená verejnosť aj médiá. „Verejnosť teda nemala možnosť sa dozvedieť obsah telefonického rozhovoru medzi pánom Oravcom a jeho bratrancom, ktorý tam bol prehrávaný,“ dodal Michal Feik.


Pellegrini apeluje na riešenie výšky platov v školstve a polícii

Problém s platmi sa podľa Pellegriniho týka najmä veľkých miest.

BRATISLAVA. Premiér Peter Pellegrini (Smer) apeluje, aby sa začala riešiť situácia s platmi v nedostatkových povolaniach, ktorá sa týka najmä veľkých miest, predovšetkým Bratislavy a okolia. Pred rokovaním vlády v stredu uviedol, že ide o povolania v oblasti školstva či polície. Riešenie situácie je podľa neho otázkou budúcnosti. "Nevyrieši sa to za mesiac, ani za dva mesiace. Budeme musieť o tom začať vážnu diskusiu. Nemôžeme začať vytvárať nejaký diskriminačný model," povedal premiér. Poznamenal, že ide napríklad o povolania v polícii a školstve a iných verejnoprospešných povolaniach, ale zatiaľ ide len o jeho apel, aby sa situácia riešila. "Bratislava a okolie budú trpieť nedostatkom ľudí, ktorí nebudú ochotní pracovať za taký plat, ako sú ochotní pracovať v Nitre, Banskej Bystrici alebo Prešove," uviedol. Ako dodal, v hlavnom meste je životná úroveň iná. "Ten, kto v Bratislave chce pracovať, očakáva určitú mieru príjmu," povedal. Situácia s platmi učiteľov vo veľkých mestách by sa podľa ministerky školstva, vedy, výskumu a športu Martiny Lubyovej (nominantka SNS) mala riešiť štrukturálne. Zároveň by sa mali platy podľa nej diferencovať podľa životných nákladov. "Problém je v tom, že toto sa nedá robiť izolovane len v jednom sektore. Platová úroveň vo verejnej a štátnej správe sa nastavuje centrálne na úrovni celej republiky," poznamenala Lubyová. Podľa nej rezort školstva je rezortom, ktorý odbehol dopredu vo zvyšovaní platov a preto sa začali prejavovať regionálne rozdiely. „Na väčšine územia sú tie platy veľmi zaujímavé, kompetitívne a naozaj ľudí do školstva naspäť privádzajú, ale sú ešte veľké mestá, ako najmä Bratislava, alebo je pár predmetov, kde tie platy nie sú až také kompetitívne, a tam cítime teraz rozdiely,“ povedala ministerka. Podľa nej by sa žiadalo vyriešiť situáciu štrukturálne a platy diferencovať podľa životných nákladov. „To znamená, vo veľkých mestách, kde sú veľké životné náklady, by boli o niečo vyššie platy. Ale problém je v tom, že toto sa nedá robiť izolovane, len v jednom sektore alebo len v jednom povolaní. Platová úroveň vo verejnej a štátnej správe sa nastavuje centrálne na úrovni celej republiky - čiže tripartita, kolektívne vyjednávanie a všetky tieto procesy bežia na úrovni celej republiky. To znamená, nedá sa vytrhnúť len jedno povolanie alebo jeden rezort a urobiť to len pre nich,“ povedala Lubyová. Aj životné náklady, od ktorých by sa mali platy odvíjať, sa zisťujú celorepublikovo, cez Štatistický úrad. „Nemajú dostatočne jemné dáta, aby povedali, že len pre učiteľov by to malo byť takto. Čiže je to naozaj o celej verejnej štátnej správe, treba to riešiť komplexne, a v prípade, že takéto riešenia budú prijaté alebo koncepčne rozpracované, náš rezort sa na tom bude s radosťou podieľať,“ dodala ministerka. Šéfka rezortu zatiaľ nevie, či sa touto témou budú zaoberať ešte v tomto volebnom období. „Toto sme ešte nestihli prebrať, pokiaľ bude táto téma nastolená, tak ju budeme riešiť,“ povedala. Ak sa ňou nestihnú zaoberať teraz, mala by sa podľa ministerky riešiť v budúcnosti. „Je to naozaj o nastavení pomeru platu k životným nákladom, je to v prvom rade o meraní životných nákladov, ktoré sa merajú cez štatistické zisťovania, nazýva sa to zisťovanie rodinných účtov - to znamená, aké majú výdavky rôzne kategórie ľudí v regiónoch. Bolo by to potom treba nastaviť tak, aby sa kategórie, ktoré sa monitorujú, prekrývali s tým, čo sa bude uzákoňovať, a čo sa teraz zisťuje v oveľa širších kategóriách, ako dôchodcovia, zamestnanci, poľnohospodári. Bolo by to potom treba naozaj zisťovať v oveľa jemnejšom delení, aby sme mali predstavu, ako sa jednotlivé vrstvy pohybujú, čo sa týka životných nákladov a k tomu potom pripasovať aj platové úrovne,“ vysvetlila ministerka. Platy učiteľov kritizuje naďalej aj po ich zvýšení Slovenská komora učiteľov (SKU). Ak sa aj hrubý plat začínajúceho učiteľa bude po zvýšení pohybovať okolo 830 eur v hrubom, podľa Viktora Križa z SKU to na život v hlavnom meste nestačí.


Štátna poisťovňa nemala pri obstarávaní lieku na rakovinu na výber, tvrdí ministerstvo

Rezort  reagoval na informácie, že postup, ktorý zvolila poisťovňa, označil Úrad pre verejné obstarávanie za protizákonný.

BRATISLAVA. Štátna Všeobecná zdravotná poisťovňa (VšZP) nemala pri obstarávaní lieku imbruvica pre onkopacientov podľa ministerstva zdravotníctva na výber. Rezort tak reagoval na informácie, že postup, ktorý zvolila, označil Úrad pre verejné obstarávanie (ÚVO) za protizákonný. O jeho stanovisku informoval denník Sme s tým, že išlo o postup odobrený ministerstvom. "VšZP v danom čase nemala na výber. Alternatívou VšZP pri nevyhnutnosti zabezpečiť kontinuitu dodávky lieku bol len priamy nákup na objednávky," uviedla hovorkyňa ministerstva Zuzana Eliášová s tým, že by to bolo netransparentné a bola by to nulová hospodárska súťaž. "O tom, že dané riešenie prinieslo hospodársku súťaž, svedčí aj počet ponúk predložených v rámci oboch EKS zákaziek, štyri a tri ponuky," poznamenala. Dôvodom rozdelenie tendra malo byť vyhnutie sa výpadku lieku. "V prípade, ak by teda VšZP nerealizovala žiadne kroky a čakala by s dodávkou lieku až do doby ukončenia nadlimitnej zákazky, je zjavné, že viac ako tri mesiace by sa onkologickí pacienti nemali možnosť dostať k predmetnému lieku," upozornila Eliášová. Ministerstvo preto považuje postup VšZP v danej situácii za najviac správny, aj keď vo všeobecnosti vo vzťahu k zákonu o verejnom obstarávaní určite nie ideálny. Denník Sme tento týždeň informoval, že tender VšZP na nákup spomínaného lieku prešetruje ÚVO. Jeho rozdelenie mohlo umožniť vyhnúť sa prísnejším pravidlám nadlimitného obstarávania. Po kontrole tendra hovorí ÚVO o protizákonnom postupe, štátna poisťovňa sa však k jeho zisteniam môže teraz vyjadriť. Definitívne stanovisko zatiaľ nepadlo.


Výrobca čipov Qualcomm uplácal Apple, Komisia mu za to dala pokutu 997 miliónov eur

Qualcomm údajne zaplatil miliardy dolárov svojmu kľúčovému zákazníkovi Apple, aby nenakupoval od iných výrobcov.

BRUSEL. Európska komisia (EK) v stredu oznámila, že udelila spoločnosti Qualcomm pokutu vo výške 997 miliónov eur kvôli zneužitiu dominantného postavenia na trhu s čipovými súpravami LTE. Podľa EK táto technologická firma zabránila konkurencii účasť na trhu tým, že ponúkla významné platby kľúčovým zákazníkom za predpokladu, že nebudú kupovať čipové súpravy od konkurencie. Protimonopolné pravidlá EÚ takýto postup považujú za nezákonný. Eurokomisárka zodpovedná za politiku hospodárskej súťaže Margrethe Vestagerová v správe pre médiá upozornila, že spoločnosť Qualcomm nezákonne vyradila svojich konkurentov z trhu čipových súprav LTE na viac ako päť rokov, od roku 2011 do konca roka 2016, čím sa jej podarilo upevniť si svoje dominantné postavenie na trhu. Komisia spresnila, že Qualcomm zaplatil miliardy dolárov svojmu kľúčovému zákazníkovi Apple, aby nenakupoval od iných výrobcov. Tieto platby boli vykonané pod podmienkou, že Apple bude používať výhradne čipové súpravy Qualcomm vo všetkých svojich produktoch iPhone a iPad. V praxi to znamenalo, že žiaden konkurent nemohol efektívne súťažiť so spoločnosťou na tomto trhu bez ohľadu na to, aké produkty ponúkal. Podľa Vestagerovej Qualcomm zabránil spotrebiteľom a iným spoločnostiam v možnosti väčšieho výberu a inovácií, a to v odvetví s obrovským dopytom a potenciálom pre inovatívne technológie. "Toto je podľa protimonopolných pravidiel EÚ nezákonné, preto sme prijali rozhodnutie o pokute," zdôvodnila Vestagerová. Bezdrôtové čipové súpravy umožňujú inteligentným telefónom a tabletom pripojiť sa k sieťam a používajú sa na prenos hlasu a údajov. Qualcomm je najväčším svetovým dodávateľom čipových súprav LTE. Na tomto trhu však pôsobia aj ďalší výrobcovia, napríklad spoločnosť Intel, najväčší dodávateľ čipov používaných v počítačoch, ktorá sa pokúsila konkurovať aj v tejto oblasti. Intel začal spolupracovať s Apple pri dodávke čipových súprav pre smartfóny až koncom roka 2016.


Mesto preslávili najmä uhorky. Čo vidieť a robiť v Znojme

Znojmo návštevníkom ponúka aj atraktívne podzemie, historické centrum a kvalitné biele víno.

Miest s tak výnimočnou polohou ako má Znojmo nie je veľa. Týči sa nad kľukatým údolím rieky Dyje, obklopené vinicami a prírodnou rezerváciou v bývalom hraničnom pásme. Strategická poloha na obchodnej trase z Prahy do Viedne vytvorila podmienky na vznik prosperujúceho mesta. Každé poriadne stredoveké mesto chránili pevné hradby a mestské veže s bránami. Nie vždy však dokázali odolať útočníkom. Výnimkou nebolo ani Znojmo. Dodnes sa zachovala väčšia časť mestského opevnenia, obyvateľov však pred nepriateľmi dobre chránil aj viacposchodový podzemný labyrint. Pre návštevníkov mesta zaujímavá atrakcia, ktorú nesmú vynechať. Podzemný labyrint v skalnom podloží pod mestom vznikal niekoľko storočí. Spletité a navzájom prepojené pivnice a chodby dnes majú asi 27 kilometrov. V minulosti sa okrem domácich v podzemnom labyrinte nikto nevyznal. Súčasťou podzemného systému boli aj studne, vetranie zabezpečovali dômyselné prieduchy. Ohniská a krby v podzemí boli prepojené na komíny jednotlivých domov. Keď preto mesto obsadila počas Tridsaťročnej vojny švédska armáda, z komínov sa neustále dymilo, hoci v domoch nikoho nenašli. O podzemnom labyrinte vojaci nevedeli. Znojmo považovali za mesto duchov a opustili ho. V priebehu času sa podzemie prestalo udržiavať, vstupy a priechody do podzemia majitelia domov zamurovali, tie čo ostali, slúžili len deťom ako bludiská. Z času na čas ich podľa turistického sprievodcu zneužili aj záletníci a zlodeji. Mapy podzemia neexistovali, prieskumné práce a čistenie sa začalo až v 60. rokoch minulého storočia. Časť podzemia potom slúžila civilnej obrane, postupom sa však z podzemia stala zaujímavá turistická atrakcia. Stabilných 13 stupňov Celzia je tiež vhodná teplota na dlhodobé uskladnenie vína. Podzemie sa stalo dobrými kulisami aj pre natáčania filmov, vzniklo tu napr. Herzovo Deviate srdce alebo modernejší Labyrint s Luckou Vondráčkovou. Dnes ponúka znojemské podzemie štyri trasy. Základnú, asi hodinovú zvládne každý, kto netrpí klaustrofóbiou. Pripraviť sa treba aj na tradičné (v takomto type prehliadok) naaranžované kostry, kata, mnícha či miestneho batmana doplnené zvukovými a svetelnými efektami. Prípadne na výpadok elektriny a najmä na to, že v podzemí nie je mobilný signál. Odvážnejší a najmä štíhlejší návštevníci môžu spoznať podzemie na troch adrenalínových trasách. Dostanú gumové čižmy, čelovky a helmy. V podzemí zotrvajú dlhšie a treba mať pre ne lepšiu kondíciu a aj istú ohybnosť. Najdlhšia výprava trvá dve a pol hodiny a niektoré jej častí možno zvládnuť iba po štyroch. Sprievodca preto ešte na povrchu kontroluje v špeciálnom ráme, či sa záujemca dokáže prepchať aj cez najužšie miesto v podzemí. Na adrenalínovú jednotku ide naraz desať, na dvojku osem a na trojku päť záujemcov. Objednať sa treba vopred. Vchod do podzemia je z nádvoria domu na maličkom námestí Slepičí trh. Historicky najvzácnejšia pamiatka Znojma je kniežacia Rotunda nanebovzatia Panny Márie a sv. Kataríny. Vzácne fresky z 11. storočia neukazujú iba náboženské motívy, ale aj dynastický pôvod rodu Přemyslovcov. Kvôli ich ochrane sa nesmie vo vnútri priveľmi meniť mikroklíma. Na vlastné oči si možno fresky pozrieť len výnimočne. Vstup maximálne desaťčlennej skupiny záleží na klimatických podmienkach, ktoré kontrolujú citlivé prístroje. Na prípadnú návštevu preto treba mať aj istú dávku šťastia. Chrám sv. Mikuláša je spolu s Radničnou vežou a rotundou najvýraznejšia znojemská dominanta, ktorá dotvára siluetu mesta na návrší nad údolím rieky Dyje. Vedľa nej stojaca svätováclavská dvojkaplnka sa dnes používa na výstavy a koncerty. Má dve poschodia, to horné je výnimočné gotickou klenbou, jedinou svojho druhu na Morave. V istom období tu bývali evanjelické bohoslužby, neskôr evanjelikov vystriedala pravoslávna cirkev. Radničná veža je dominantou celého mesta, vidno ju zo všetkých strán, jej výška dosahuje 66,58 m a viac menej v dnešnej podobe ju dokončili v roku 1458. Odvtedy ju vylepšilo niekoľko opráv, mnoho drevených trámov je stále pôvodných a bridlicovú krytinu nahradil medený plech. Na veži bola pravidelná strážna služba až do roku 1924, viackrát ju poškodil požiar, koncom ll. svetovej vojny bombardovanie. Bežný návštevník, ktorý zvládne vystúpať po 163 schodoch sa dostane na drevenú ochodzu približne v polovičnej výške veže. Z nej môžete pozorovať nielen celé mesto a jeho okolie, ale pri dobrej viditeľnosti aj zasnežené vrcholy Álp. Mesto však ponúka aj moderné zaujímavosti. Socialistická epocha zanechala historickému centru mesta obchodný dom Dyje zo sedemdesiatych rokov minulého storočia. Vznikla na mieste zbombardovaného domu, kúsok od Radničnej veže. Medzi stredovekými priečeliami domov na Masarykovom námestí pôsobí prinajmenšom čudne. Nedajte sa ale pomýliť prvým dojmom, je pamiatkovo chránená, ako väčšina historických budov v centre. Laikovi sa veľmi nezdá, ale odborníci na architektúru a urbanizmus tvrdia, že rukolapnejší dôkaz vývoja mesta v čase socializmu si ťažko predstaviť. Domáci si už tiež zvykli a nikto sa preto betónovú budovu nechystá odstrániť. Na súčasnej podobe tejto pamiatky na Hornom námestí sa podpísali komplikované majetkové vzťahy. Budova, v ktorej sa v roku 1805 francúzsky cisár Napoleon Bonaparte ubytoval niekoľko dní pred Bitkou troch cisárov pri Slavkove, by inak musela byť v oveľa dokonalejšom stave a mala by aj lepšie využitie. Slávneho nocľažníka preto dnes pripomína iba pamätná tabuľa na ošarpanej stene. Bicykle, motorky, autá, parné stroje, malá lokomotíva ale aj torzo prúdovej stíhačky. Na brehu Dyje nájdete v súkromnom Múzeu motorizmu takmer všetko, čo k doprave a motorom patrí. Bývalú budovu vodnej elektrárne okrem motoveteránov dopĺňajú na stenách staré smaltované tabuľky z čias l.ČSR a figuríny v dobovom oblečení. Znojemská vinohradnícka podoblasť je jednou zo štyroch v oblasti Morava. K nemeckému systému značenia kvality vín podľa cukornatosti hrozna (stolové, akostné až po vína s prívlastkom) tu ako prvý v Českej republike pridali aj románsky spôsob – apelačný systém, vína originálnej certifikácie (VOC). Pôda a okolitá mikroklíma (terroir), dáva vínu nezameniteľný charakter a preto sa pri apelačnom systéme kvalita vína určuje podľa pôvodu hrozna, presného miesta kde sa dopestovalo. Takto označené víno pochádza iba z vybraných a uznaných viničných tratí v Znojemskej vinohradníckej podoblasti a vinári musia pri jeho výrobe spĺňať ďalších 10 podmienok. Označenie VOC Znojmo sa týka iba odrôd Sauvignon, Ryzling rýnsky, Veltlínske zelené a ich cuvée. Oba spôsoby (nemecký aj románsky) existujú nezávisle na sebe (podobne to je napríklad v Rakúsku) a milovníkom vína ponúkajú pri rozhodovaní, pre ktoré víno sa pri nákupe rozhodnúť viac informácií. Informačné centrum VOC Znojmo spolu s možnosťou ochutnávky sídli vo Vlkovej veži na Masarykovom námestí. Festival vína VOC Znojmo sa pravidelne už 9 rokov koná začiatkom mája. Ich história sa začína v roku 1572 vďaka opátovi premonštrátskeho kláštora v Louke (dnes súčasť Znojma). Šebastián Freytag z Čepirohu nechal z Uhorska priviezť uhorkové semená a podporoval ich pestovanie. V tých časoch sa verilo, že pomáhajú pri liečbe moru. Klimatické podmienky novej plodine priali a preto nastal problém, čo robiť s tými, ktoré sa nestačili pojesť. Najlepším riešením bolo nakladať ich do nálevu z octu, soli a ďalších ingrediencií, ktorý sa rokmi stále vylepšoval, až dosiahol súčasnú nezameniteľnú chuť. „Znojemské okurky“ najviac preslávil konzervárenský podnik Herberta Felixa. Za nacistov arizovaný, za komunistov znárodnený, po páde socialistického hospodárenia vytunelovaný. Slávu uhoriek a ich ochutnávku preto teraz vždy začiatkom augusta na Masarykovom námestí obnovujú na Slávnosti uhoriek. Znojmo leží len niekoľko kilometrov od hraníc s Rakúskom. Pred rokom 1989 ho spoľahlivo oddeľovala Železná opona. Jej súčasťou boli okrem vysídleného pohraničia aj ženijné zátarasy z ostnatého drôtu. Dopĺňala ich signálna sústava, ktorá hliadkam pohraničiarov ozbrojených samopalmi a so psami pomáhala zadržať ešte pred prekročením hranice každého, kto sa jej dotkol. Drôty na mnohých miestach dopĺňali betónové pevnosti z čias l. ČSR. V Hnaniciach je jeden z takýchto bunkrov zmodernizovaný a blízkemu hotelu slúži ako jeden zo spôsobov netradičného ubytovania pre fajnšmekrov na vojnovú históriu. V Čížove zase dodnes udržiavajú asi poslednú ucelenú časť Železnej opony - signálnu stenu s plotom z ostnatého drôtu (drôt však už nie je tak dokonale napnutý, ako museli byť kedysi a takisto sa už pravidelne raz týždenne nepreoráva pás, na ktorom bolo vidieť stopy utekajúcich a druhý plot za ním), protitankovými ježkami a ihlanmi, a strážnu vežu na kovovej konštrukcii, ktorú vojaci prezývali „špačkáreň“ alebo „špak“,


Berlínsky atletický šampionát zaznamenal vysokú sledovanosť

ME v atletike v Berlíne videlo na Olympijskom štadióne počas šiestich dní približne 270-tisíc divákov.

BERLÍN. O minulotýždňové 24. majstrovstvá Európy v atletike v Berlíne bol veľký divácky záujem - priamo na Olympijskom štadióne a aj pri televíznych obrazovkách. Rekordný počet 60 500 divákov videl na vlastné oči súboje kontinentálnej špičky v sobotu 11. augusta. V ďalších dňoch bol počet fanúšikov v hľadisku nasledovný - utorok 7. 8.: 34 822, streda 8. 8.: 37 125, štvrtok 9. 8.: 39 335, piatok 10. 8.: 48 567, nedeľa 12. 8.: 42 350. Okrem toho treba k týmto číslam pripočítať približne 150-tisíc divákov, ktorý počas berlínskeho atletického týždňa povzbudzovali v centre nemeckej metropoly v okolí Breitscheidplatzu chodcov na 20 i 50 km, maratóncov a prišli sa pozrieť na slávnostné ceremoniály odovzdávania medailí. So sledovanosťou ME bol spokojný aj Stefan Kuerten, šéf Európskej vysielacej únie (EBU), ktorá vlastní práva na ME v atletike. Dianie v Berlíne pokrývalo 40 krajín. ME boli najsledovanejšie v Nemecku a Nórsku, vysoké čísla sledovanosti boli aj v Česku a Švajčiarsku. Atletické ME 2018 priniesli dva juniorské rekordy - svetový Švéda Armanda Duplantisa v žrdi (605 cm) a európsky Jakoba Ingebrigtsena v behu na 5000 m 13:17,06 min, pričom prvý je aj nový rekord ME. Okrem toho sa na Olympijskom štadióne v Berllíne zrodilo ešte ďalších 9 rekordov šampionátu. Postarali sa o ne Francúz Jimmy Vicaut v semifinále na 100 m (9,97), Brit Zharnel Hughes vo finále na 100 m (9,95), Ramil Gulijev z Turecka na 200 m (19,76), v maratóne (2:09:51) Belgičan Koen Naert, grécka žrdkárka Ekaterini Stefanídiová (485), Anita Wlodarczyková z Poľska v kladive (78,94), nemecká oštepárka Christin Hussongová (67,90), María Pérezová zo Španielska v chôdzi na 20 km (1:26:36) a Portugalčanka Ines Henriquesová v chôdzi na 50 km (4:09:21).


Etiópsky premiér presadil ženu za šéfku najvyššieho súdu

ADDIS ABEBA. Etiópskemu Najvyššiemu súdu bude po prvý raz predsedať žena. Jednomyseľne sa na tom zhodli tamojší poslanci, ktorí schválili rozhodnutie premiéra Abiyho Ahmeda, aby sa predsedníčkou stala Meaza Ashenafi. Prominentná právnička po vymenovaní uviedla, že celý život sa snaží o to, aby priniesla do krajiny spravodlivosť. "Tento krok mi pomôže dosiahnuť viac a verím, že sa mi to aj podarí," vyjadrila sa zakladateľka Etiópskej asociácie právničiek. Etiópski poslanci minulý týždeň jednohlasne zvolili prvú prezidentku krajiny. Stala sa ňou skúsená diplomatka Sahle-Work Zewde. Zástupcovia krajiny tento mesiac takisto oznámili, že nový vládny kabinet v Etiópii má rekordné 50-percentné ženské zastúpenie. Ženy pritom vedú aj rezort obrany či novozriadené ministerstvo pre mier.


Za požiar v Notre-Dame zrejme môže skrat

Len niekoľko hodín pred požiarom nainštalovali na severnú vežu kameru.

PARÍŽ. Vyšetrovanie požiaru parížskej katedrály Notre-Dame sa podľa všetkého najviac sústredí na možnosť, že príčinou bola porucha na elektrickom zariadení. Informuje o tom web vysielacej spoločnosti France Info. Pomôcť odhaliť odkiaľ presne sa plamene po streche gotickej pamiatky šírili by mohli zábery z kamery, ktorá bola na jednu z veží namontovaná len niekoľko hodín pred vypuknutím požiaru. Úrady od začiatku uvádzajú, že za nešťastím zrejme nie je podpaľačstvo. Policajný zdroj agentúre Reuters povedal, že ak požiar nebol založený úmyselne, potom bol určite na vine zdroj elektriny. Robotníci vykonávajúci reštaurátorské práce na centrálnej vežičke Notre-Dame používali podľa France Info dve zariadenia napájané elektrinou: osvetlenie a výťah, ktorý bol ale údajne od strechy chrámu vzdialený niekoľko metrov. Marc Eskenazi zo spoločnosti Europe Échafaudage, ktorá už viac ako rok budovala lešenia okolo vežičky, Reuters povedal, že v deň požiaru sa na Notre-Dame nepracovalo so spájkami či letovacími lampami. Zamestnanci podľa neho dodržiavali prísne bezpečnostné opatrenia. Plamene boli v pondelok spozorované okolo 18:50 SELČ, čo bolo podľa Eskenaziho hodinu po tom, čo pracovisko opustil posledný lešenár. Televízia BFM TV podotýka, že po celú dobu stavby lešenia pomerne často na miesto prenikali nepovolané osoby, pričom k takému incidentu došlo aj deň pred požiarom. Úrady ale podľa informácií BFM TV nepovažujú podobný zásah za príliš pravdepodobnú príčinu požiaru, pretože v pondelok večer sa nespustil alarm inštalovaný na lešenie. Navyše najrôznejší dobrodruhovia sa väčšinou na strechu Notre-Dame vydávali v noci či nadránom. Požiarny alarm katedrály sa v pondelok prvýkrát rozozvučal o 18:20 SELČ. Vyšetrovatelia sa snažia pochopiť, prečo kompetentní oheň zaznamenali až po druhom poplachu. Pomôcť by mohli zábery z kamery, ktorá mala vytvárať časozberné video rekonštrukcie a ktorú na severnú vežu katedrály nainštalovali tesne pred vypuknutím požiaru. "Robila snímky každých desať minút od 14:00 v pondelok. Na tých fotografiách je vidieť dym. Začína stúpať z južnej strany," vysvetľoval Reuters predstaviteľ lešenárskej firmy Eskenazi. Zábery odovzdali vyšetrovateľom. Tí už mohli preskúmať niektoré časti Notre-Dame vrátane dvoch veží na čelnej strane katedrály, stále však z bezpečnostných dôvodov nemohli prejsť všetky zákutia hlavnej lode. V snahe odhaliť príčinu ničivého požiaru budú podľa France Info analyzovať všetky kusy dreva a kameňa, ktoré boli ešte na začiatku týždňa súčasťou klenby a strechy gotickej stavby. Na vyšetrovaní sa údajne podieľa okolo päťdesiat policajtov.


Lídri V4 a Beneluxu rokovali o budúcnosti EÚ aj migrácii, na kvótach sa nezhodli

VARŠAVA. Témy ako budúcnosť Európskej únie, brexit, migrácia, vzťahy s Ruskom či fungovanie spoločného trhu dominovali dnešnému stretnutiu lídrov V4 a Beneluxu vo Varšave. Aj keď premiéri Poľska, Maďarska, Česka, Holandska, Belgicka a Luxemburska - Beata Szydlová, Viktor Orbán, Bohuslav Sobotka, Mark Rutte, Charles Michel a Xavier Bettel nemajú na všetko rovnaké názory, zhodli sa na viacerých záveroch, a to aj v prípade migrácie s výnimkou povinných kvót. "Išlo o historický dialóg," skonštatovala Szydlová. Rokovanie bolo prvým na úrovni lídrov krajín V4 a Beneluxu. "Momentálna situácia si vyžaduje koordináciu s našimi partnermi," vyhlásila Szydlová s tým, že len tak možno dosiahnuť prijateľné stanoviská. Diskusia bola podľa slovenského premiéra Roberta Fica búrlivá, ako doplnil belgický šéf kabinetu Michel, neexistovalo na nej žiadne tabu. Lídri sa napríklad zhodli na potrebe ochrany vonkajších hraníc EÚ, podpore spoločného aj digitálneho trhu či potrebe zainteresovania všetkých krajín do diskusie o budúcnosti EÚ. Fico je presvedčený, že únia má budúcnosť len vtedy, ak sa podarí udržať pohromade všetkých 27 členských krajín. K tomu majú byť potrebné dve veci - diskusia o témach, ktoré jednotlivé krajiny spájajú, a nie naopak, ako aj vzájomný rešpekt špecifík jednotlivých krajín. "Tento proces musí byť inkluzívny, musia sa ho zúčastniť všetky krajiny, aj tie, ktoré nemajú euro," uviedol s tým, že na tom bola absolútna zhoda. Potvrdil to aj holandský premiér Rutte. "Problémy, ktorým čelí EÚ sa dajú riešiť len za účasti všetkých," doplnil. Aj keď vo viacerých otázkach mali lídri podobné názory, v riešení otázky migrácie sa na všetkom naďalej zhodnúť nedokážu. Súhlasia so spomínaným posilnením ochrany hraníc, rozlišovaní utečencov a ekonomických migrantov, ako aj dohodách s krajinami, odkiaľ migranti prichádzajú alebo tadiaľ prechádzajú. Naďalej ich však rozdeľujú povinné kvóty na prerozdelenie utečencov prichádzajúcich do EÚ. Napriek k tomu sa podľa maďarského predsedu vlády Viktora Orbána lídri zblížili v názoroch viac, ako očakával. "To, čo momentálne dokáže rozdeliť EÚ najviac je práve pokojný nesúhlas s niektorými témami," narážal na rozdielne postoje k migračnej politike. Podobný pohľad však mali na dôležitosť spoločného trhu či potreby štrukturálnych reforiem, ktoré by priniesli vyšší hospodársky rast. "Treba posilniť spoločný trh, vďaka ktorému majú milióny Európanov prácu. To vieme ďalej rozšíriť," povedal Rutte. Podporu krajín V4 a Beneluxu má aj spoločný digitálny trh, ktorý bol tiež jednou z tém stretnutia. Okrem toho sa hovorilo aj o sankciách voči Rusku. Ako poukázal luxemburský premiér Bettel, tie nie sú dlhodobým riešením, situáciu treba podľa neho normalizovať. Diskusia bola významným príspevkom k udržiavaniu súdržnej EÚ, zhodnotil český premiér Sobotka. "Musíme si viac načúvať, viac hovoriť a snažiť sa viac si vzájomne porozumieť," povedal. Poukázal, že aj keď sú krajiny V4 a Beneluxu súčasťou spoločného trhu, existujú veľké rozdiely v životnej úrovni a príjmoch ich obyvateľov, čo môže vytvárať problémy. Predsedovia vlád Vyšehradskej štvorky sa popoludní stretli ešte na samostatnom rokovaní, aby zhodnotili poľské predsedníctvo V4. Oficiálne ho od júla preberie Maďarsko, slávnostný akt odovzdávania prebehol už dnes vo Varšave.


V minulej sezóne odohral všetky zápasy. Tatar stihne úvod nového ročníka NHL

Slovenský hokejista je hráčom Detroitu Red Wings.

DETROIT. Tomáš Tatar, slovenský hokejista klubu zámorskej NHL Detroit Red Wings, sa naplno zotavil z operácie ramena a môže sa zúčastniť na predsezónnom kempe tímu. Tatar absolvoval zákrok v polovici apríla a rehabilitácia prebehla v poriadku, takže sa podľa predpokladov predstaví v prípravnom kempe a stihne aj úvod nového ročníka. Dvadsaťšesťročný krídelník počas leta rokoval s vedením klubu o novej zmluve a takmer to dospelo až k arbitrážnemu konaniu, napokon však obidve strany našli spoločnú reč. Dohodli sa na kontrakte na štyri sezóny, počas ktorých Tatar zarobí 21,2 milióna amerických dolárov. V uplynulej sezóne Tatar odohral všetkých 82 zápasov Red Wings. Nastrieľal v nich 25 gólov, najviac zo všetkých hráčov Detroitu, a pridal 21 asistencií. Celkovo nastúpil v 345 stretnutiach základnej časti NHL, nazbieral 194 bodov (99+95). Informáciu priniesol web CBC Sports s odvolaním sa na MLive.com.


Maďarskí policajti zadržali v Rajke hľadaného sýkorovca

Po Istvánovi Lahóovi pátrala slovenská polícia od septembra 2018.

BRATISLAVA. Maďarskí policajti cez víkend v obci Rajka zadržali odsúdeného člena mafiánskej skupiny sýkorovcov Istvána Lahóa, po ktorom slovenská polícia pátrala od septembra 2018. Polícia o tom informuje na sociálnej sieti. Odsúdený v súčasnosti čaká na vydanie na Slovensko vo vydávacej väzbe v Maďarsku. "Maďarský podnikateľ István Lahó, v gangu "sýkoriek" prezývaný aj Išty alebo Veľký Ištván, bol odsúdený za zločin založenia, zosnovania a podporovania zločineckej skupiny na úhrnný trest odňatia slobody vo výmere 12 rokov a zaradený na výkon trestu odňatia slobody do ústavu na výkon trestu s maximálnym stupňom stráženia," priblížila polícia. Ako ďalej uviedla polícia na ich facebookovej stránke, na základe získaných poznatkov v spolupráci s policajtmi cieľového pátrania Maďarska, prostredníctvom medzinárodnej siete ENFAST, vykonali policajti zásahovej patroly polície Maďarska zásah, ktorý viedol bezprostredne k zadržaniu hľadaného 11. mája v maďarskej obci Rajka.


Pribudnú autobusy z Prešova do Mníchova a z Košíc do Berlína

Nové linky autobusy prejdú za pätnásť hodín, väčšinu času pôjdu cez noc.

BRATISLAVA. Autobusový dopravca Flixbus v spolupráci so spoločnosťou Turancar zavedú od mája pravidelné medzinárodné autobusové spojenia z Prešova do Mníchova a z Košíc do Berlína aj so zastávkou na nízkonákladovom berlínskom letisku Schönefeld. Zelené autobusy budú na trase Prešov - Mníchov jazdiť štyrikrát v týždni vo štvrtok až v nedeľu. Z Prešova budú odchádzať o 16:50, budú pokračovať cez Košice, Rožňavu, Rimavskú Sobotu, Lučenec, Zvolen, Nitru a Bratislavu, odkiaľ odídu tesne pred polnocou. Ďalej pôjdu cez Viedeň, Salzburg, Rosenheim a do Mníchova prídu o 7:50. V medzinárodnej sieti Flixbusu tak pribudnú na Slovensku ďalšie mestá - Vrútky, Lučenec, Rimavská Sobota a Rožňava. Ako v utorok informovali zástupcovia oboch spoločností, nové linky sú dlhšie ako deväťsto kilometrov, autobusy ich prejdú za pätnásť hodín, pričom väčšinu času pôjdu cez noc."Veríme, že nové medzinárodné spojenie privítajú nielen tí, ktorí chcú cestovať medzi jednotlivými mestami v rámci Slovenska. Destinácie, ako sú Mníchov, Berlín alebo Viedeň určite oslovia veľa víkendových a letných turistov," očakáva riaditeľ FlixBusu pre Česko a Slovensko Pavel Prouza. Na linke z Košíc do Berlína budú autobusy jazdiť päťkrát týždenne, a to v pondelok, vo štvrtok, v piatok, sobotu a nedeľu. Z Košíc budú odchádzať o 16:45, pokračovať budú cez Prešov, Poprad, Liptovský Mikuláš, Ružomberok, Vrútky a Žilinu, kde zastavia o 21:05. Ďalej pôjdu cez Ostravsko, poľské Gliwice a do Berlína majú príchod o 7:50. "Linky do Mníchova a Berlína sú trochu netradične trasované. Nepočítame s tým, že by väčšina ľudí išla celú cestu, skôr, napríklad, niekto nastúpi v Prešove a pôjde do Salzburgu. Na linke do Berlína pridávame novú zastávku Gliwice a zaujímavé je aj letisko Schönefeld," povedal pre agentúru SITA Prouza. Obe linky sú podľa neho skladačka, keď cestujúci na nich využijú určitú časť. FlixBus má záujem, aby na oboch linkách bola možná aj vnútroštátna doprava, to však ešte podlieha schváleniu."Vďaka spolupráci s FlixBusom môžeme slovenským cestovateľom otvoriť denne dvere do ďalších európskych miest," povedal majiteľ Turancaru Viliam Turan.


Francúzska firma je podozrivá z dodávok náhradného sladidla islamistom do Sýrie

Sorbitol sa používa ako palivo výbušných zariadení.

PARÍŽ. Francúzska firma Tereos, výrobca cukru a sladidiel, je podozrivá, že do Sýrie nezákonne dodávala náhradné sladidlo sorbitol. Ide pritom o jednu zo zložiek používaných pri výrobe výbušnín. Vrecia plné sorbitolu sa našli aj v skrýšach extrémistickej organizácie Islamský štát (IS). Obchodní partneri firmy Tereos podali preto v utorok trestné oznámenie na neznámeho páchateľa. Podanie doručili na protiteroristickú prokuratúru v Paríži, informovala agentúra AFP. V dokumente, ktorý dostala AFP k dispozícii, sťažovatelia pripomínajú, že koncom roku 2016 po oslobodení mesta Mósul v Iraku mimovládna organizácia Conflict Armament Research (CAR) z poverenia EÚ skúmala sklad IS a našla v ňom desiatky vriec so sorbitolom a s logom Tereos. Sorbitol - derivát cukru - sa používa ako palivo výbušných zariadení, keď sa zmieša s dusičnanom draselným. CAR na svoj nález upozornila vedenie firmy Tereos, ktorá po preverení všetkých skutočností uviedla, že daná produkcia pochádza z jej tovární v Pikardii., Firma spresnila, že v máji roku 2015 bol do Turecka dodaný náklad 45 ton sorbitolu. Zásielka však "zmizla" a objavila sa až o rok neskôr - a to v Sýrii, "v pivniciach Dáišu" - čo je arabský akronym pre IS. V decembri roku 2017, keď sa kauza dostala na verejnosť, vedenie Tereosu uistilo, že zastavilo dodávky sorbitolu do tzv. rizikových oblastí. Dodalo, že sa tak stalo práve v dôsledku zistení CAR z novembra 2016. Žalujúca strana však tvrdí, že výrobca cukru poslal do Sýrie ešte najmenej dve dodávky - vo februári a v júli roku 2017. Právna zástupkyňa žalobcov Jade Dousselinová vo svojom komuniké uviedla, že jeho klienti boli novými zisteniami šokovaní. "Je to šok a zrada. Tereos je pritom klenotom našej ekonomiky súvisiacej s poľnohospodárstvom," píše sa v texte. Spoločnosť Tereos sa bráni, že jej obchodovanie v Sýrii bolo legálne. Spresnila, že obchody sa skončili, keď "sme zistili, že náš produkt bol zneužitý". Žalobu svojich partnerov firma Tereos odsúdila ako "pokus o destabilizáciu". Od konca roka 2016 totiž žalobcovia a vedenie skupiny čelia vnútorným krízam v dozornej rade spoločnosti Tereos, ktoré zrejme súvisia aj s poklesom svetových cien.


PSG nezopakuje hviezdny úvod sezóny. Súper behal po ihrisku ako šialený, tvrdí Tuchel

Šampión má na konte prvú prehru už po druhom kole.

BRATISLAVA. Futbalisti úradujúceho francúzskeho šampióna Paríž Saint-Germain majú už po druhom kole aktuálnej ligovej sezóny na svojom konte prvú prehru. Zverenci trénera Thomasa Tuchela v nedeľu večer neuspeli na pôde Stade Rennes a prehrali 1:2. Favorit pritom viedol gólom Edinsona Cavaniho z 36. minúty, no M'Baye Niang vyrovnal ešte pred prestávkou a Romain del Castillo zabezpečil tri body pre domácich. "Máme za sebou veľmi náročný duel, ale presne to sme čakali. Máme v tíme nejaké absencie, nie každý je pripravený hrať. Súper zo seba vydal všetko, podal mimoriadny výkon po fyzickej stránke. Hráči Rennes behali po ihrisku ako šialení. Dali sme prvý gól, kontrolovali priebeh, no prišli chyby a tie nás pripravili o body," zhodnotil kouč Tuchel podľa denníka l'Équipe. V porovnaní s predchádzajúcou sezónu sa PSG dostal do odlišnej situácie, pretože v úvode ročníka 2018/2019 ťahal šnúru štrnástich víťazstiev a prvýkrát prehral až v úvode februára v 23. kole. "Mali sme problém vypracovať si gólové príležitosti. Aj v minulej sezóne sme mali niekoľko podobných duelov, veľmi ťažko sa nám presadzuje proti súperom v dueloch, ktoré sú defenzívne ladené," pokračoval Tuchel. Kouč PSG nemá k dispozícii brazílskeho útočníka Neymara a je otázne, či ešte bude hrať za tento francúzsky tím. Jeho absencia v zostave podľa kouča tímu nie je dôvodom neúspechu. "Hrali sme bez neho aj v predchádzajúcich zápasoch a uspeli sme v nich. V tom problém nevidím. Je možné, že odíde pred koncom prestupového obdobia. Jasné však je, že pokiaľ sa tak stane, chceme ho v družstve nahradiť iným hráčom, bude teda musieť niekto prísť. Zatiaľ však nie je nič isté, preto o tom nebudem viac hovoriť," doplnil kouč tréner. V defenzíve aktuálne nemá k dispozícii Thila Kehrera, Presnela Kimpembeho ani Layvina Kurzawu, v strede poľa Andera Herreru a už spomenutého Neymara.


Orbán chce trestať pomoc utečencom väzením

Za pomoc utečencom bude v Maďarsku hroziť až jeden rok väzenia.

BRATISLAVA. Väzenie v trvaní od niekoľkých dní až do jedného roka bude po novom hroziť v Maďarsku za pomoc utečencom. Vláda premiéra Viktora Orbána pripravuje zákon, ktorý kriminalizuje okrem iného aj výrobu letákov s informáciami užitočnými pre záujemcov o azyl v Maďarsku, a tiež poskytovanie im stravy či právneho poradenstva. Trestné by malo byť podľa zákona, o ktorom má maďarský parlament rokovať už budúci týždeň, pomáhanie "nelegálnym migrantom" - pod touto charakteristikou však Orbánova vláda chápe takmer všetkých migrantov a utečencov.Britská BBC navyše pripomína, že do Maďarska už dlhé mesiace neprichádzajú takmer žiadni utečenci. Sčasti možno preto, že vedia o odpore maďarskej vlády voči nim, ale v prvom rade preto, že v ceste do tejto krajiny im bráni Orbánom postavený dvojdielny plot z ostnatého drôtu na južných hraniciach krajiny. Navrhovaný zákon, ktorý v parlamente podľa všetkého hladko prejde, je nazvaný "Stop Soros", podľa amerického filantropa, ktorého Orbán obviňuje z toho, že do Maďarska "dováža migrantov". Zákon okrem iného zakazuje cudzím krajinám alebo organizáciám - predovšetkým Európskej únii, proti ktorej je toto opatrenie mierené - "dovážať" žiadateľov o azyl do Maďarska.Soros, 87-ročný americký finančník a filantrop s maďarskými koreňmi, sa stáva čoraz častejším terčom nacionalistických politikov a ich priaznivcov po celom svete. Tŕňom v oku je im predovšetkým jeho podpora liberalizmu, menšín, utečencov a ľudských práv. Priaznivci konšpiračných teórií ho radi vykresľujú aj ako súčasť finančnej elity, ktorá podľa nich ovláda svet.


Padrino si udržal post ministra obrany vo Venezuele

USA v roku 2018 uvalili sankcie na Padrina za to, že pomáha Madurovi držať sa pri moci.

CARACAS. Venezuelský prezident Nicolás Maduro v nedeľu oznámil, že ponechá ministra obrany Vladimira Padrina vo funkcii. Urobil tak po niekoľkých mesiacoch dohadov o výmene najvyšších vojenských predstaviteľov po neúspešnom pokuse o povstanie z apríla, informovala agentúra Reuters. Vláda Spojených štátov označila koncom apríla Padrina za jedného z popredných činiteľov, ktorí sa zúčastňovali na rokovaniach s opozičným lídrom Juanom Guaidóom o vytvorení prechodnej vlády. Padrino odvtedy verejne vyhlasoval lojálnosť Madurovi - spolu s väčšinou predstaviteľov ozbrojených síl, ktoré sú považované za hlavný dôvod, prečo sa Maduro udržal pri moci napriek ekonomickému úpadku krajiny. "Rozhodol som sa potvrdiť... Vladimira Padrina ako ministra, aby mohol naďalej žiariť svojou povahou, svojou inteligenciou, svojím vojenským vodcovstvom," povedal Maduro počas vojenskej ceremónie vysielanej v štátnej televízii. Ministerstvo financií USA v roku 2018 uvalilo sankcie na Padrina za to, že pomáha Madurovi držať sa pri moci kontrolou nad armádou. Päťročné pôsobenie Padrina na poste ministra obrany je neobvykle dlhé, keďže väčšina jeho predchodcov z uplynulého desaťročia nezotrvala vo funkcii viac než jeden rok, približuje Reuters. Vojenskí experti uvádzajú, že Padrino už prekročil termín svojho odchodu do výslužby, dodávajú však, že je vnímaný ako jeden z mála predstaviteľov schopných zachovať v radoch armády súdržnosť. Agentúra Reuters pri svojom skúmaní venezuelských ozbrojených síl dospela k záveru, že dve desaťročia reforiem zosnulého lídra Huga Cháveza viedli k nejasnej veliacej štruktúre, nadbytku vysokých dôstojníkov či rozšírenému využívaniu vojakov ako zdroja lacnej pracovnej sily pre miestnych politikov.


Výbor britského parlamentu odporúča odložiť brexit, ak nepríde k dohode do októbra

Británia a EÚ chcú dohodu o budúcich vzťahoch vyriešiť do jesene.

LONDÝN. Británia by mala zvážiť odloženie brexitu, keďže možno nebude mať dosť času na to, aby uzavrela dohodu s Európskou úniou (EÚ) ešte predtým, ako z bloku vystúpi. Vyhlásil to v nedeľu  kľúčový výbor britského parlamentu. Výbor Dolnej snemovne pre vystúpenie Spojeného kráľovstva z EÚ uviedol, že ak by sa dôležité aspekty budúcich vzťahov s EÚ nepodarilo dohodnúť do októbra, Británia by sa mala usilovať o "obmedzené predĺženie" svojho členstva v Únii. Británia a EÚ chcú dohodu o budúcich vzťahoch vyriešiť do jesene, aby ju národné parlamenty 28 členov mohli schváliť skôr, ako Spojené kráľovstvo oficiálne opustí blok 29. marca 2019. V správe, ktorú výbor uverejnil v nedeľu, sa uvádza, že aj navrhované prechodné obdobie, ktoré má trvať dva roky, by sa malo v prípade potreby predĺžiť. Obe strany sa v zásade dohodli, že v rámci prechodu zostane Británia na jednotnom trhu a bude dodržiavať pravidlá bloku do konca roka 2020. Sedem poslancov, stúpencov brexitu v 21-člennom výbore, odmietlo túto správu podporiť a pripravilo alternatívnu verziu, v ktorej zaujali nekompromisnejší tón voči EÚ. Väčšina členov však správu podporila. Uviedli, že ich znepokojuje "malý pokrok" pri riešení kľúčových otázok, ako je režim na hraniciach medzi Severným Írskom a Írskou republikou po brexite. Británia a EÚ v zásade súhlasia, že na "neviditeľnej" hranici by sa nemali nachádzať žiadne colnice alebo iná infraštruktúra. Parlamentný výbor ale pripomína, že vláda v Londýne doteraz nepredložila žiadne dôveryhodné návrhy, ako by to mohlo fungovať. "Nepoznáme žiadnu medzinárodnú hranicu, okrem hranice s EÚ, ktorá by fungovala bez kontrol a fyzickej infraštruktúry," povedala predsedníčka výboru Hilary Bennová. Stúpenci brexitu vo výbore v tejto súvislosti obviňujú EÚ, že nezaujala k otázke hranice "nápomocný" prístup. Ako riešenie navrhujú nové technológie a "zjednodušené" colné režimy, ktoré môžu priniesť hranicu bez zdržiavania kontrolami. A vyhlásili tiež, že ak sa Británii nepodarí včas uzavrieť dohodu s EÚ, mala by z bloku vystúpiť aj bez nej a nesnažiť sa o predĺženie členstva.


Eset upozorňuje na falošné súťaže na Facebooku, ľudí oberajú o peniaze

Podivné facebookové stránky sľubujú ľuďom luxusné autá, mobilný telefón alebo práčku.

BRATISLAVA. Bezpečnostná spoločnosť Eset upozorňuje internetových surferov na Slovensku na falošné súťaže na sociálnej sieti Facebook, ktoré zneužívajú dôverčivosť ľudí. "Obete môžu v konečnom dôsledku prísť o peniaze tak, že správcovia týchto súťaží od nich vymámia osobné údaje, číslo platobnej karty, dátum jej platnosti a CVC/CVV číslo zo zadnej strany karty. Ide o údaje potrebné k uskutočneniu online transakcie s platobnou kartou obete," informovala bezpečnostná firma v pondelok. Niekoľko facebookových stránok sľubuje ľuďom vo výhre luxusné autá, mobilný telefón alebo práčku. "Na účasť v týchto falošných súťažiach stačí lajkovať celú facebookovú stránku alebo zdieľať a komentovať príspevok, čiže šíriť podvod medzi svojich facebookových priateľov,“ vysvetlil analytik škodlivého kódu zo spoločnosti Eset Lukáš Štefanko. Tieto podvodné súťaže majú viac ako 39 tisíc lajkov.Ako objasnila firma Eset, princípom týchto súťaží je, že "každý“ je víťazom. Účastníkovi sa cez Facebook správu následne ozve falošný vyhlasovateľ súťaže a vyžiada si od neho osobné údaje a informácie o platobnej karte. Dôvodom má byť overenie identity. "Internetoví používatelia by si mali raz a navždy uvedomiť, že nie všetko, čo je na internete, je aj skutočné. Ak je to zároveň príliš dobré na to, aby to bola pravda, ide s najväčšou pravdepodobnosťou o podvod,“ doplnil Štefanko. Internetoví surferi môžu potenciálnym obetiam pomôcť tak, že facebookové stránky ako Vyhraj to, Vyherny den a Rossa Fashion nahlásia priamo Facebooku ako podvodné. Na jednu z nich dokonca upozorňovala aj slovenská polícia na svojom Facebook profile. Všetky sú prepojené webovou stránkou Modernevyhry.sk, ktorú Eset u svojich zákazníkov označuje ako nebezpečnú. Spoločnosť stránky zároveň nahlásila bezpečnostnému tímu Facebooku, s ktorým komunikuje pri incidentoch a verí, že budú čoskoro vymazané.Bezpečnostná firma zároveň upozorňuje na novú vlnu RayBan podvodu šíriaceho sa taktiež cez sociálnu sieť Facebook, tento raz ide o lokalizovanú verziu v slovenčine. Cieľom je šírenie podvodných stránok, ktoré zbierajú údaje o platobných kartách používateľov. "Weby sú propagované cez fotografie výpredaja značkových slnečných okuliarov Ray-Ban. Útočník však len zneužíva meno známeho výrobcu a spoločnosť Ray Ban a ani jej distribútori nie sú tvorcom falošnej zľavy, ktorá má byť až vo výške 90 percent," vysvetlila spoločnosť Eset. Používatelia Facebooku, ktorí tieto weby propagujú, o tom vôbec netušia. Útočník alebo škodlivý kód do albumov obetí vloží niekoľko fotografií z podvodných webov spolu s linkom na ne a zároveň pri nich označí niekoľko kontaktov daného používateľa. "Samotné prezeranie týchto webov nie je škodlivé. Problém nastáva pri platbe za zľavnený tovar, ktorý zákazníkovi vôbec nemusí prísť," uviedol Eset. Bezpečnostná firma má podozrenie, že útočník tak získa všetky informácie potrebné k tomu, aby uskutočnil finančný prevod z danej karty. Informácie o platobnej karte totiž idú majiteľovi webových stránok, ktorých servery sa väčšinou nachádzajú v Číne, v nešifrovanej podobe.


Finále Ligy majstrov bude možno mimo Európy

Pre fanúšikov by nebol problém cestovať na finále aj mimo Európy, vraví nový šéf UEFA Aleksander Čeferin.

NYON. Finálový zápas futbalovej Ligy majstrov by sa v budúcnosti nemusel odohrať v Európe. V rozhovore pre The Associated Press to pripustil nový prezident Európskej futbalovej únie (UEFA) Aleksander Čeferin. Podľa jeho slov by do úvahy pripadal New York. "Vzdialenosť z Portugalska do Azerbajdžanu je približne rovnaká ako do New Yorku. Pre fanúšikov by to nebol problém, ale to sa ešte ukáže. Áno, ide o európsku súťaž. Je to však najlepší športový produkt na svete," uviedol Slovinec, ktorý v septembri nahradil na poste šéfa UEFA suspendovaného Michela Platiniho.


Kiska: Iba hlupák nemení názory, ak sa menia okolnosti

Prezident Andrej Kiska v rozhovore pre Aktuality povedal, že o svojom ďalšom pôsobení bude premýšľať v nasledujúcich mesiacoch.

BRATISLAVA. Vlaňajšie vyhlásenie prezidenta Andreja Kisku, že neplánuje založiť politickú stranu ani kandidovať do Národnej strany, už neplatí. Po vražde investigatívneho novinára Jána Kuciaka a jeho partnerky Martiny Kušnírovej zmenil názor. „Iba hlupák nemení názory, ak sa menia okolnosti. Vražda vášho kolegu a jeho snúbenice zmenila moje pôvodné zámery,“ povedal Kiska v rozhovore pre Aktuality.sk. Prezident v utorok oznámil, že neplánuje kandidovať v budúcoročných prezidentských voľbách. Zároveň však dodal, že chce aj po skončení svojho pôsobenia v úrade prezidenta pomôcť k začiatku novej éry na Slovensku. "Slovensko potrebuje aj zmenu vládnutia. Cítim osobnú zodpovednosť za to, aby som takejto zmene pomohol. Politický zápas, ktorý som začal v roku 2014, nepovažujem za skončený," vyhlásil v utorok. O svojich ďalších politických krokoch však chce hovoriť až po jesenných komunálnych voľbách. „O tom, čo spravím, potrebujem zodpovedne premýšľať a plánovať. Musím sa rozprávať s ľuďmi, a to je teraz úloha najbližších mesiacov,“ povedal Kiska pre Aktuality.sk. Založenie politickej strany nepotvrdil. Okrem vraždy novinára k prehodnoteniu odmietania vstupu do parlamentnej politiky Kisku primali aj ďalšie udalosti posledných mesiacov. „Máme novú vládu, ktorá zatiaľ veľa zmien k lepšiemu neurobila. Po tom všetkom, čo sa udialo, som si uvedomil, že je tu príliš veľa schopných a dobrých ľudí a mal by som uvažovať, ako ich spájať,“ povedal. Kiska spomenul aj to, že nesúshlasil s nomináciou ministerky vnútra Denisy Sakovej. Priznal aj to, že s predsedom Smeru Robertom Ficom sa naozaj bavil o možnosti, že by sa stal ústavným sudcom. Tému podľa neho nastolil Fico. "Vedel som si predstaviť diskusiu o tejto téme. Ale dnes je to už iba fikcia a je zbytočné o tom hovoriť," dodal.


STĹPČEK PETRA TKAČENKAPiata zmenka

Minúta po minúte

Zhrnutie

Fotogaléria

Nemá to obdobu

Stĺpček

Komentár

Tak ako naozajstnú demokraciu spoznáte podľa toho, že výsledok volieb závisí od vrtkavých nálad večne ufrflaných voličov a preto si zvyčajne nikto nedovolí so stopercentnou istotou predvídať ich výsledok (a preto sa na ne dá staviť), veľká miera neistoty sa vzťahuje aj na výkon nezávislého súdnictva. Pozor, tým sa nemyslí, že súd si pri rozhodovaní hádže kocku, ani to, že koná svojvoľne. Ale že vopred nie je nič dané, že rozsudok naozaj závisí od výkonu jednotlivých strán a presvedčivosti ich argumentácie. V tejto optike je nečakaný „objav“ piatej zmenky v procese s Kočnerom a Ruskom dôležitým indikátorom, že páni, ktorí dlho mohli všetko, majú naozaj problém. „Piata zmenka“ posilňuje nádej, že nie sme svedkami žiadneho pseudoprocesu, na konci ktorého si s Viktorom Černomyrdinom povieme, že tentoraz sme to mysleli naozaj vážne, ale aj tak to dopadlo ako vždy, to jest „v súlade so zákonom“. Naopak, tentoraz sa azda okrem zákonnosti dočkáme aj spravodlivosti.


Volebná účasť v Rakúsku bola druhá najnižšia od vzniku krajiny

Zverejnili konečné výsledky, Kurzova ÖVP získala 37,46 percenta hlasov a 71 poslancov.

VIEDEŇ. Sčítavanie hlasov voličov v predčasných parlamentných voľbách, ktoré sa v Rakúsku konali v nedeľu 29. septembra, bolo ukončené. V pondelok sa spočítali hlasy poslané poštou a vo štvrtok hlasy odovzdané mimo trvalého bydliska na základe voličských preukazov. Informovala o tom vo štvrtok večer agentúra APA. Podľa konečných výsledkov získala víťazná Rakúska ľudová strana (ÖVP) bývalého kancelára Sebastiana Kurza 37,46 percenta hlasov a v parlamente bude mať 71 poslancov. Druhá skončila Sociálnodemokratická strana Rakúska (SPÖ) so ziskom 21,18 percenta hlasov a 40 mandátmi. Tretia je Slobodná strana Rakúska (FPÖ) so ziskom 16,17 percent hlasov a 31 mandátov. Nasledujú Zelení s takmer 14 percentami a 26 mandátmi a strana NEOS (8,1 percenta, 15 mandátov). Strana Jetzt - Liste Pilz sa so ziskom 1,87 percenta hlasov do parlamentu nedostala. Volebná účasť po zrátaní 958.071 hlasov sa mierne zvýšila a dosiahla 75,59 percenta. Napriek tomu je druhá najnižšia od vzniku druhej rakúskej republiky v roku 1945. Predčasné parlamentné voľby sa v Rakúsku uskutočnili v dôsledku májového rozpadu Kurzovej koaličnej vlády FPÖ a ÖVP, vyvolaného zverejnením kompromitujúceho videozáznamu, ktorý bol tajne nakrútený na španielskom ostrove Ibiza. Na ňom je zachytený už bývalý predseda FPÖ Heinz-Christian Strache, ako pred voľbami v roku 2017 diskutuje o možných nelegálnych daroch pre svoju stranu. Strache v utorok oznámil, že odchádza z politického života.


Okolie Notre-Dame uzavreli, vyčistia ho od olova

PARÍŽ. Okolie parížskej katedrály Notre-Dame v utorok skoro ráno uzatvorili a pracovníci začali pripravovať aplikovanie špeciálneho gélu absorbujúceho zvyšky častíc olova, ktoré sa dostali do pôdy následkom požiaru tejto pamiatky z polovice apríla. Informovala o tom tlačová agentúra AFP. Renovačné práce na chráme pozastavili v júli pre obavy, že pracovníci by mohli byť vystavení otrave olovom. Testy totiž na mieste a v okolí odhalili nebezpečne vysokú úroveň kontaminácie. Počas požiaru, ktorý takmer zničil toto gotické veľdielo, sa na streche katedrály roztavili stovky ton olova, ktorého častice vietor rozvial do okolia stavby. Príslušné úrady po niekoľkých týždňoch popierania zdravotných rizík koncom júla pripustili, že protikontaminačné opatrenia boli nedostatočné. Dve školy nachádzajúce sa v blízkosti katedrály uzavreli po tom, ako vôkol nich namerali nebezpečné hodnoty úrovne olova. Úrady odvtedy prijímajú prísnejšie bezpečnostné opatrenia pre osoby pracujúce v danej lokalite a využívajú nové metódy na odstraňovanie zvyškov olova zo školských ihrísk. Podľa ministerstva kultúry sa na odstraňovanie toxických látok použijú dve dekontaminačné techniky, dopĺňa tlačová agentúra AP. Prvá zahŕňa nanesenie gélu na verejné lavičky, pouličné osvetlenia a ďalšie mestské vybavenia. Po jeho zaschnutí gél o niekoľko dní odstránia. Ďalšou metódou je použitie vysokotlakových vodných prúdov obsahujúcich chemické látky. Vládny zmocnenec pre parížsky región, prefekt Michel Cadot, v piatok vyhlásil, že renovačné práce na katedrále Notre-Dame sa obnovia 19. augusta, ak bude toxické olovo úplne odstránené a budú platiť nové bezpečnostné pravidlá. Environmentálne organizácie a odborové hnutia varovali v pondelok na tlačovej konferencii pred časticami olova v ovzduší, vyskytujúcimi sa v okolí katedrály, a vyžiadali si pravidelne aktualizované informácie o úrovni tohto znečistenia. Žiadajú tiež zriadenie lekárskeho strediska, ktoré bude monitorovať zdravotný stav hasičov a robotníkov pracujúcich na katedrále i občanov žijúcich v jej blízkosti.


V utorok bude platiť varovanie pred dažďom na väčšine územia

Meteorologická výstraha prvého stupňa platí od utorka od 10:00 do stredy do 10:00.

BRATISLAVA. Slovenský hydrometeorologický ústav (SHMÚ) varuje pred dažďom v Banskobystrickom, Nitrianskom, Žilinskom, Košickom a Prešovskom kraji. Ako informuje na svojej oficiálnej webovej stránke, meteorologická výstraha prvého stupňa platí od utorka od 10:00 do stredy do 10:00. „V uvedených častiach Slovenska sa očakáva výskyt dažďa s úhrnom zrážok 25 až 50 milimetrov, miestami 35 až 55 milimetrov. Tento úhrn zrážok predstavuje potenciálne nebezpečenstvo pre ľudské aktivity. Predpokladaný úhrn a intenzita zrážok sú v danej ročnej dobe a oblasti bežné, ale môžu spôsobiť škody menšieho rozsahu,“ píše SHMÚ.


V troch zápasoch dal sedemnásť gólov. Dortmund ničí súperov

Ak budeme hrať takto naďalej, nikto nás nezastaví, hovorí kanonier Borussie.

BERLÍN. Futbalisti Borussie Dortmund sú na nezastavenie. Vestfálsky tím triumfoval v utorňajšom zápase štvrtého kola nemeckej Bundesligy na ihrisku Wolfsburgu vysoko 5:1 a priebežne sa usadil na čele tabuľky. Zverenci kouča Thomasa Tuchela odohrali za predchádzajúcich sedem dní tri víťazné zápasy s celkovým skóre 17:1. Kanonádu odštartovali vo Varšave v súboji Ligy majstrov proti Legii, ktorej nadelili poltucet. Rovnakým výsledkom deklasovali v domácej súťaži Darmstadt. Utorňajší triumf vo Wolfsburgu režíroval dvojgólový Pierre-Emerick Aubameyang. Kľúčový presný zásah na 3:1, ktorým hostia defenitívne zlomili odpor VfL, zaznamenal Ousmane Dembele. Pre francúzskeho tínedžera to bol premiérový gól v bundeslige. Okrem nich skórovali za BVB aj Raphael Guerreiro a Lukasz Piszczek. "Strelili sme opäť veľa gólov, dosiahli víťazstvo, takže sme spokojní. V úvode druhého polčasu nás súper na chvíľu dostal pod tlak, pomohol mu strelený gól. Ale inak sme na ihrisku dominovali. Ak budeme hrať takto naďalej, nikto nás nezastaví," pochvaľoval si Pierre-Emerick Aubameyang. Tréner Tuchel uviedol, že v porovnaní s Legiou a Darmstadtom bol Wolfsburg kvalitnejším súperom. "Museli sme hrať na inom leveli ako v predchádzajúcich dvoch dueloch, pretože VfL je silnejší. Hráči to zvládli na výbornú," povedal kouč. Nemecký reprezentant v službách Wolfsburgu Mario Gomez sa sťažoval na nepremenené príležitosti. "Zahodili sme veľké množstvo šancí. Musíme byť viac efektívni, inak nebudeme vyhrávať," vravel Gomez. V úvode sezóny sa darí aj Frankfurtu. Eintracht triumfoval na ihrisku Ingolstadtu 2:0 a dosiahol tretiu výhru zo štyroch zápasov. Gólovo sa v jeho drese presadili David Abraham a Bastian Oczipka. Naopak, Ingolstadt sa trápi. Pod vedením nového kouča Markusa Kauczinského získalo mužstvo doteraz jediný bod.


PÍŠE JURAJ MESÍKTrump a koniec selanky v Európe

Autor je publicista a občiansky aktivista Občania Západu sa 9. novembra ráno zobudili a v zrkadle uvideli svoju hrozivú tvár. Tvár dezorientovanej masy voličov, zvlášť starších bielych chlapov, túžiacich po „zmene“ v podobe, v akej im ju ponúkol egomaniak s mnohými psychopatickými črtami. Táto masa verí, že to najlepšie, čo môže urobiť, je rozboriť sveta starý základ a nastoliť čosi nové. Čo to nové bude, jej členov veľmi nezaujíma – podstatné je vyventilovať frustráciu z toho, že majú menej, ako chcú mať, menej ako susedia a že svet nie je taký, akým by ho chceli mať oni. To, že žijú vo svete bezprecedentného blahobytu a (na Západe) aj dlhého mieru, odmietajú vziať na vedomie: mier považujú za samozrejmosť a blahobyt za nárok. Že „change“ môže veľmi ľahko dostať podobu návratu do stavu masovej biedy a vojen, zväčša ani netušia alebo to považujú za strašenie. Život je však zmena. Je nevyhnutné zobrať na vedomie, že americké voľby 2016 zrejme zmenili svet oveľa zásadnejšie ako „change“, ktorá do Bieleho domu v roku 2008 priviedla prvého černocha. Síce slabého a nerozhodného, ale aspoň mentálne kompetentného. Očakávania Európy a sveta od Trumpa sú také nízke, že egomaniak v Bielom dome môže prekvapiť aj pomerne príjemne. Napríklad tým, že svet neprivedie do veľkej vojny, ktorej riziko jeho zvolením výrazne stúplo. Americký ústavný systém a jeho inštitúcie mu môžu zabrániť uskutočniť aspoň časť excesov, ktoré sľuboval voličom. Podstatným problémom však nie je Trump. Je ním psyché masy voličov, ktorí človeka s jeho rétorikou a psychopaticky štruktúrovanou osobnosťou poverili mocou nad svojimi životmi a bezpečnosťou. Trump žiadne hlbšie problémy USA nedokáže vyriešiť – to však časom splodí dopyt po niekom, kto môže byť ešte nebezpečnejším ako on. A americké politické strany zjavne voličom dodajú takého kandidáta, po akom bude masový dopyt – tak ako republikáni dodali Trumpa. Americkú realitu nezmeníme. Musíme ju v Európe i na Slovensku zobrať na vedomie a adekvátne konať. Konzekvencií americkej voľby bude mnoho, tu je zopár najzásadnejších. Európa sa nebude môcť ďalej spoliehať na USA ako garanta vlastnej a svetovej bezpečnosti. Znamená to nutnosť radikálne a rýchlo zvýšiť svoju vlastnú vojenskú obranyschopnosť. Cestovanie bez lístka, na aké si Európa zvykla, sa skončilo. Ak vojensky nezmocnie, bude slabá Európa pozvánkou na ďalšie stupňovanie ruskej hybridnej vojny. Že to nedokáže, sa nedá vylúčiť: cestovanie zadarmo je návykové a ruská „protivojnová“ propaganda onedlho spustí na plné obrátky „mierové“ vymývanie mozgov, akým Rusi zaplavovali Európu počas celej studenej vojny. Voľby v Nemecku, vo Francúzsku a inde v Európe ponúkajú na vystupňovanie hybridnej vojny mnoho príležitostí, na ktoré „Kotlebovia, Kollárovia a Sulíkovia všetkých krajín“ netrpezlivo čakajú. S mentálne problematickým mužom s jadrovým kufríkom po Kremli už aj v Bielom dome stúplo – a možno výrazne – riziko rozpútania veľkej „nehybridnej“ vojny. V najlepšom prípade k nej nedôjde. V lepšom to bude proxy vojna mimo Európy. Na najlepší a lepší prípad sa však nedá spoliehať: ten, kto je na vojnu pripravený, má najväčšiu šancu, že sa jej vyhne. Znamená to, že Európa – vrátane Slovenska – musí rýchlo a radikálne zvýšiť nielen svoju obranyschopnosť, ale aj rezilienciu civilného obyvateľstva a inštitúcií, teda schopnosť odolať šokom, či už vojnovým, alebo iným. Práve pripravovaná aktualizácia bezpečnostnej a obrannej stratégie SR – ak nemá skončiť len ako ďalšia hŕba popísaného papiera do šuplíkov – musí aj vo svetle výsledku amerických volieb chladnokrvne zhodnotiť širokú škálu reálnych rizík a vážne uchopiť problém aktuálne úplne žalostnej reziliencie Slovenskej republiky. Či je na to u nás mentálna kapacita a politická vôľa, ukážu budúce týždne. Trump v Bielom dome robí oveľa naliehavejšou aj nutnosť radikálne znížiť spotrebu energie v EÚ. Každá tona ropy a každý kubický meter plynu, čo v EÚ spálime, je príspevok Európy do vojnového rozpočtu Ruska. Technológie, ako možno náš dovoz ropy a plynu z Ruska radikálne znížiť a zastaviť, sú aj známe, aj ekonomicky dostupné. Čo chýba, je vedomie elít, že to treba robiť razantne, a nie ležérnym tempom ako v časoch pred Trumpom. Dovoz ropy a plynu z Ruska do Európy je predovšetkým dôsledkom súkromných záujmov automobiliek, plynární, rafinérií a ďalšieho technologicky obsolentného, ale politicky vplyvného priemyslu 20. storočia. Čo sa bude diať v nasledujúcich mesiacoch s EÚ sa ťažko predvída, ale o čom niet pochýb je, že vnútorné tlaky budú narastať. Na spadnutie je napríklad otázka schopnosti po uši zadlženého Talianska zotrvať v eurozóne, každý gramotný človek pritom vie, že už dlhy malého Grécka sú nesplatiteľné. Do toho skôr či neskôr príde ďalšia migračná vlna z Arábie, Afriky alebo Ázie, na ktorú – zdá sa – opäť nie sú európske elity pripravené. Ak EÚ zachytí znovu nepripravenú, výsledkom bude ďalšia fáza vnútorného štiepenia medzi občanmi, politikmi aj štátmi. Že dnešná vláda SR opäť ochotne prisype soľ do rán, sa nedá vylúčiť, skôr naopak. Jazdenie na vlne populizmu a tiché prisluhovanie záujmom Kremľa však nesie riziko, že v procese možnej transformácie EÚ sa Slovensko opäť vráti do sivej zóny medzi civilizáciou Západu a pravoslávnym stredovekom. Ak sa v nasledujúcich mesiacoch a rokoch bude EÚ skutočne ďalej prepadať do vnútorných sporov, impotencie, korupcie a ďalších známych chorôb, bude o to väčší kľúčový význam nášho ukotvenia v NATO. Ruská propaganda a jej mašinéria trollov, bývalých eštebákov a ďalších vplyvových agentov bude, samozrejme, robiť všetko pre spochybňovanie nášho členstva v NATO a aliancie samotnej. Amerika aj Európa môžu mať dostatok síl na to, aby ich demokracie a inštitúcie prežili aj výsledok amerických volieb. S Trumpom v Bielom dome však v Európe dozrel čas na veľmi vážnu a neodkladnú diskusiu o tom, kam vývoj smeruje, aké riziká priniesol a čo je nevyhnutné urobiť. Tento text ste mohli čítať vďaka tomu, že platíte za obsah. Vážime si to.


Deväťtýždňové bábätko s divokým účesom púta pozornosť celého sveta

Vďaka svojim vlasom si malý Junior Cox-Noon vyslúžil prezývku medvedík.

Má len deväť týždňov a na hlavne vlasy hustejšie ako niektorí dospelí muži. Niet sa čo čudovať, že za rozkošným Juniorom, ktorý upútal veľkú pozornosť médií, sa otáčajú cudzí ľudia. Loading
 ... Krásnou zhodou okolností je, že mama malého rodáka z Brightonu, Chelsea Noon (32), je kaderníčka. Pri jej predošlých dvoch deťoch sa s niečím podobným nestretla a nevidela ani žiadne iné takto vlasaté dieťa. „Neuvedomila som si, koľko má vlasov, kým som ho prvýkrát neokúpala. Všetky pôrodné asistentky a zdravotníci hovorili, že vypadajú, pretože to tak väčšinou je, keď si bábätko trie hlavu o lôžko v postieľke. Ale on zo svojich vlasov nič nestratil a ešte mu narástli,“ povedala. Loading
 ... Prekvapená mamička tiež pre médiá priznala, že na nákupoch sa zdržia omnoho dlhšie, lebo sa pri jej vlasatom bábätku každý zastavuje a chce sa jeho porastu na hlave dotknúť. Juniorovi to vraj vôbec neprekáža a skôr vyzerá, že si pozornosť užíva. „Ľudia sa ma pýtajú, či mu vlasy ostrihám, ale sú príliš unikátne, takže ich nechám tak, ako sú,“ uviedla Chelsea. Junior vraj nemá rád, keď sa mu vlasy snaží prikryť čiapkou alebo šatkou. Jediný spôsob, ktorým zasahuje do účesu svojho syna, je iba sušenie fénom, keďže prirodzene by mu schli veľmi dlho.  Loading
 ...


Jacksonovho otca hospitalizovali, je v ťažkom stave

Otec Michaela Jacksona pravdepodobne trpí smrteľnou chorobou.

LOS ANGELES. Joea Jacksona, otca nekorunovaného kráľa popu Michaela Jacksona, hospitalizovali v ťažkom stave, zrejme s nádorovým ochorením v konečnom štádiu, informovali v piatok americké a britské médiá. Podľa internetového serveru tmz.com, ktorý sa odvoláva na rodinné zdroje, sa život 89-ročnej hlavy rodiny Jacksonovcov priblížil ku koncu. Internetové vydanie denníka Daily Mail takisto s odvolaním sa na rodinné zdroje uviedlo, že Joe Jackson má rakovinu pankreasu v štvrtom štádiu. Spevák Jermaine Jackson - jeden zo synov rodáka z Arkansasu, ktorý naposledy žil v Las Vegas - na sociálnych sieťach síce otcovo ochorenie potvrdil, avšak poprel, že by zomieral. Ďalšie pacientove deti vrátane La Toye a Janet Jacksonových na mediálne informácie v piatok nereagovali. Otec 11 detí stál v 60. rokoch minulého storočia za tvrdým drilom svojich detí, čo vyústilo vo vznik a úspešnú dráhu formácie The Jackson 5. Práve tá sa stala štartovnou rampou pre sólovú kariéru Michaela Jacksona, ktorého úspechy prekonali všetky dovtedajšie rekordy. Nekorunovaný kráľ popu zomrel, ako je známe, predčasne v roku 2009 v dôsledku predávkovania liekmi. Joe Jackson vydal iba v marci memoáre o desaťročiach svojho pôsobenia v šoubiznise, už predvlani ho postihla mozgová príhoda.


Fico sa chce pozrieť na financovanie mimovládnych organizácií

Slovenský premiér chce zistiť aké majú mimovládky pozadie a kto ich financuje.

BRUSEL, BRATISLAVA. Dianie v Maďarsku môže poslúžiť ako téma aj pre iné krajiny Európskej únie, aby sa zamysleli nad tým, ako pristupovať k financovaniu mimovládnych organizácií na svojom území zo zahraničných zdrojov. Po skončení mimoriadneho summitu 27 lídrov venovaného odchodu Británie z EÚ to uviedol slovenský premiér Robert Fico (Smer-SD). Pripomenul, že maďarský premiér Viktor Orbán svojim kolegom v rámci stretnutia predsedov vlád Vyšehradskej štvorky (V4), ktoré predchádzalo samotnému summitu o usmerneniach pre brexit, povedal, že prichádza z "grilovačky" na pôde Európskej ľudovej strany (EPP). Orbán v Bruseli ostatným straníckym kolegom z EPP sľúbil, že splní požiadavky Európskej komisie a nezatvorí Stredoeurópsku univerzitu (CEU) financovanú americkým filantropom Georgeom Sorosom. Maďarský premiér je v EÚ ako aj v radoch EPP často kritizovaný aj za svoj postoj k mimovládnym organizáciám. Fico upozornil, že stretnutie premiérov V4 sa touto témou nezaoberalo. Dodal, že on nekomentuje politickú situáciu v iných krajinách. Zároveň však v tejto súvislosti uviedol, že aj na Slovensku sa pravdepodobne budeme musieť pozrieť na rôzne mimovládne organizácie: na to, aké majú pozadie a kto ich financuje. "Myslím si dokonca, že tieto mimovládne organizácie všade tam, kde budú vystupovať a pôsobiť, budú musieť uvádzať, z akej krajiny dostávajú peniaze a kto stojí za nimi, aby sme vedeli, kto je kto, lebo potom zistíme, že sa organizujú všelijaké stretnutia na uliciach a stoja za tým mimovládne organizácie zo zahraničia," opísal situáciu Fico. Podľa jeho slov to, čo sa dnes deje v Maďarsku, bude pravdepodobne témou, ktorá sa dotkne aj ostatných členských krajín EÚ a budeme sa musieť s otázkou transparentnosti pôsobenia mimovládnych organizácií vyrovnať.


Zomrela Karin Dorová, známa ako Ribana z filmu o Vinnetouovi

Svetovú slávu jej priniesla bondovka Žiješ len dvakrát.

MNÍCHOV. Vo veku 79 rokov zomrela nemecká herečka Karin Dorová, vo svete najviac známa vďaka úlohe ryšavého Bondovho dievčaťa menom Helga Brandtová vo filme Žiješ len dvakrát so Seanom Connerym a tiež vďaka úlohe krásnej Indiánky Ribany, lásky náčelníka Apačov Vinnetoua. Informovala o tom v stredu tlačová agentúra DPA. Dorová, vlastným menom Käthe Rose Derrová, sa narodila v roku 1938 a filmovú kariéru začala skoro ako komparzistka. Hovorenú rolu získala vo filme Rosen-Resli z roku 1954 a neskôr sa stala známou stvárňovaním nevinných žien, ktoré potrebujú ochranu. Svetovú slávu jej priniesla úloha v spomínanej bondovke Žiješ len dvakrát po boku Conneryho ako nepriateľská agentka, ktorá sa do britského superhrdinu Jamesa Bonda zamiluje. V tomto filme z roku 1967 však zomrie zlou smrťou - zožerú ju pirane. Nasledovali ďalšie ponuky z Hollywoodu vrátane jednej od majstra hororu, režiséra Alfreda Hitchcocka, ktorý ju obsadil do špionážneho trileru Topaz z roku 1969. V 80. a 90. rokoch Dorová až na menšie výnimky neprijímala herecké úlohy. V novom tisícročí sa však pustila do práce, v roku 2006 si napríklad zahrala matku-alkoholičku v nemeckej dráme Som tá druhá. Vzala tiež úlohy v romantických televíznych filmoch nakrútených podľa románov britskej autorky Rosamunde Pilcherovej ako Splnený sen, Volanie minulosti či Cena za lásku. V Európe je však pre niekoľko generácií filmových divákov nezabudnuteľnou ikonou z filmov spracovaných podľa knižných príbehov nemeckého spisovateľa Karla Maya. Ako slečna Ellen sa objavila v mayovke Poklad na Striebornom jazere, ako indiánske dievča Ribana vo filme Vinnetou - Červený gentleman a ako slečna Mabel vo filme Vinnetou a Old Shatterhand v Údolí smrti. Tieto tri príležitosti jej dal jej o mnoho rokov starší manžel, režisér Harald Reinl. Zoznámila sa s ním v roku 1953 a nasledujúci rok uzavreli manželstvo. V polovici 60. rokov sa rozviedli, v tomto desaťročí ju postihlo aj ďalšie trápenie, keď ochorela na rakovinu. Dorová sa vydala ešte dvakrát a s posledným, tretím manželom, filmovým producentom Georgeom Roothamom žila až do jeho smrti v roku 2007, uvádza sa na webovej stránke ČSFD.cz.


Silný vietor bude hrebene Tatier obchádzať aj v nasledujúcich dňoch

Uvádza to Slovenský hydrometeorologický ústav na svojej webovej stránke.

BRATISLAVA. S vetrom, ktorý môže dosiahnuť miestami rýchlosť 115 km/h, treba počítať na hrebeňoch Tatier aj v utorok (1. 11.) a stredu (2. 11.). Uvádza to Slovenský hydrometeorologický ústav (SHMÚ) na svojej webovej stránke. Výstraha prvého stupňa platí pre niektoré okresy Banskobystrického, Žilinského a Prešovského kraja. Konkrétne ide o okresy Banská Bystrica, Brezno, Ružomberok, Liptovský Mikuláš, Tvrdošín a Poprad. Podľa SHMÚ môže v nasledujúcich dňoch v týchto okresoch vietor dosiahnuť rýchlosť 95 až 115 km/h. Predpokladaná rýchlosť vetra je v danom ročnom období a pre dané oblasti podľa meteorológov bežná, avšak môže predstavovať potenciálne nebezpečenstvo pre ľudské aktivity a spôsobiť škody menšieho rozsahu. Výstraha prvého stupňa platí pre okresy zatiaľ do stredy 2. novembra do 20.00 h.


PO STOPÁCH DÁVNEJ BRATISLAVY S HISTORIKOM VLADIMÍROM TOMČÍKOMLatríny v meste vyprázdňoval kat

Ľudia v stredoveku bežne vylievali plné nočníky z okien priamo na ulicu. A kto cítil potrebu vonku, žene s drevenou kaďou zaplatil grajciar, čupol si a ona ho prikryla plášťom pred zrakmi zvedavcov.

Vladimír Tomčík, historik, združenie Devínska brána V stredovekej Bratislave neboli autá, zásobovalo a vozilo sa koňmi, pri domoch boli stajne a hospodárstva s kravami, kozami, husami, kačicami či sliepkami. Ľudia navyše vylievali plné nočníky z okien priamo na ulicu. Čistotu mesta mal na starosti kat, ktorého nielen pre jeho katovské remeslo považovali za nečistého. Mal na starosti vyprázdňovanie latrín, čistenie stôk, verejné budovy zbavoval hmyzu a bol aj mestským šarhom. K ruke mal dvoch zamestnancov, ktorých ironicky prezývali grófom špiny a kráľom výkalov. Jedným z trestov vtedajšej justície bolo vystavenie previnilcov na pranieri pred radnicu. Pouličná prostitúcia bola u nás zakázaná a takéto potreby miestnych i cezpoľných zabezpečoval nevestinec na konci predmestia (na konci dnešnej Obchodnej ulice). Otcovia mesta však pochopili, že rozhoďnôžky nemá význam trestať vystavovaním na pranieri. Devy sa totiž nerumenili hanbou, ale na obdiv okoloidúcim sa odhaľovali a zabezpečovali si tak reklamu. Namiesto vystavenia na pranieri ich preto odsudzovali na vyvážanie výkalov za hradby mesta. Na druhej strane to vtedy so všeobecnou hygienou nebolo až také zúfalé. Kúpele jestvovali už pri zrode stredovekej Bratislavy a jedným z majiteľov bol aj prvý bratislavský richtár Jakub. Je zaujímavé, že v časoch, ktoré považujeme za prudérne, sa muži kúpali spolu so ženami a dokonca aj tovariši dostávali od majstra raz za dva týždne peniaze na návštevu kúpeľov. Súčasťou kúpeľného obradu bývala často aj zábava, pohostenie jedlom i pitím a nečudo, že tieto zariadenia boli označované za miesta neresti. S pliagou syfilisu v 16. storočí návštevnosť kúpeľov prudko klesla a očistu vodou ľudia nahrádzali púdrom a voňavkami. A trendy sa opakujú. Pred piatimi rokmi úradníci Starého Mesta uzavreli verejné toalety v centre – na Americkom námestí, na Kollárovom námestí, na Námestí SNP, na Kapucínskej a na Ulici 29. augusta. Títo experti na urológiu vraj zistili, že toalety nie sú dostatočne navštevované. Ktovie, ako k záveru dospeli, ale zrejme prieskum prebehol v čase, keď všetci prostatici boli doma. Na nesúhlas verejnosti so zrušením verejných toaliet vtedajší vicestarosta reagoval odporúčaním, aby ľudia v núdzi navštevovali záchody v okolitých reštauráciách a kaviarňach. Dôsledok sa dostavil. Srdce mesta už „nezdobí“ len zažraná špina, tankodrómy chodníkov, kaluže, rozbité obrubníky okolo prestarnutých stromov, ale i pach močoviny ako v guánových baniach. Ale opäť sme svetoví, okrem aragonitovej jaskyne, oltára Majstra Pavla a bratislavskej hlavnej stanice máme ďalšiu svetovú raritu – pisoáre sme prebudovali na kaviarne. Možno by bolo dobré oživiť tradíciu spred dvesto rokov a zodpovedných do férie zapojiť, pričom by si ešte aj privyrobili. Kedysi po uliciach chodievala istá úctyhodná žena s drevenou kaďou na vykonanie potreby. Človek v núdzi zaplatil grajciar, čupol si a pred zrakmi zvedavcov ho zakrývala veľkým plášťom.


Sekerov spoluhráč utrpel hneď v prvom zápase zlomeninu hrudnej kosti

DALLAS. Český hokejista Roman Polák z Dallasu Stars utrpel v úvodnom zápase sezóny NHL proti Bostonu Bruins (1:2) zlomeninu hrudnej kosti. Tridsaťtriročný obranca atakoval vo vlastnom obrannom pásme útočníka Bostonu Chrisa Wagnera, ktorého však netrafil a nepríjemne narazil do mantinelu. Ľad opustil na nosidlách. " Dobrá správa je, že Roman hýbe všetkými končatinami," povedal pre nhl.com tréner "hviezd" Jim Montgomery. Priemerná doba liečby takéhoto zranenia je desať týždňov, či tomu tak bude aj v Polákovom prípade, ukážu dodatočné vyšetrenia. Polák začal v NHL už 14. sezónu. Do Dallasu prišiel pred tou minulou a v jeho drese odohral v základnej časti 77 stretnutí s bilanciou jeden gól a osem asistencií.


Vláda nikdy neprijala žiaden tajný záväzok o kvótach, hovorí Fico

Opozičný poslanec sa pýtal, prečo eurokomisia nezačala konanie voči Slovensku tak ako pri Poľsku, Česku či Maďarsku.

BRATISLAVA. Premiér Robert Fico (Smer) ubezpečuje spoločnosť, že jeho vláda nikdy neprijala žiaden tajný záväzok, ktorý by bol v rozpore s oficiálnym postojom jeho kabinetu proti prerozdeleniu utečencov na základe kvót. Vyhlásil to vo štvrtok na pôde parlamentu v rámci pravidelnej Hodiny otázok. Otázku migrácie otvoril opozičný poslanec Peter Štarchoň (Sme rodina). "Európska komisia začala konanie proti Poľsku, Maďarsku a Česku za nerešpektovanie kvót na prerozdelenie migrantov. Prijala vláda SR utajený záväzok, že súhlasí s povinnými kvótami, keďže voči Slovenskej republike konanie nebolo začaté? Koľko migrantov prijala SR na svoje územie od roku 2015?" pýtal sa poslanec. Premiér Fico ho ubezpečil, že k žiadnemu tajnému záväzku nedošlo, lebo by to išlo proti oficiálnej politike vlády ku kvótam. "Migrácia je stále vážna téma, ale nie je vhodné, aby sme takúto citlivú problematiku zneužívali na politikárčenie. Nie je možné pred touto problematikou utiecť a stále sme presadzovali tzv. efektívnu solidaritu. Teda každá krajina musí určitým spôsobom prispieť, pokiaľ ide o dôsledky migrácie, ale musí mať suverénne právo si vybrať, ako túto solidaritu prejaví," odkázal. Šéf exekutívy potvrdil, že Európska komisia začala proces právneho konania proti Českej republike, Maďarsku a Poľsku z dôvodu porušenia európskej legislatívy súvisiacej s prerozdelením žiadateľov o azyl. Právne konanie sa týka rozhodnutia ministrov vnútra z 22. septembra 2015 o zavedení tzv. povinných kvót. "Podľa uvedeného rozhodnutia sa malo z Talianska a Grécka premiestniť 160-tisíc migrantov na územie EÚ. Proti hlasovala Česká republika, Maďarsko, Rumunsko a Poľsko. Slovensko podalo oficiálnu žalobu v Luxemburgu. Sme presvedčení, že ide o nelegislatívne opatrenie, malo sa rozhodovať jednomyseľne, a nie väčšinovo," dodal Fico.


Google rekordnú pokutu za zneužitie postavenia platiť nechcel, gigant teraz otočil

Google najskôr uviedol, že sa chce odvolať rozhodnutiu Komisie, teraz naznačuje, že čoskoro predstaví plán plnenia požiadaviek.

BRUSEL. Internetová spoločnosť Google oznámila, že čoskoro predstaví plán plnenia požiadaviek Európskej komisie v oblasti hospodárskej súťaže. Malo by sa tak stať v lehote do troch mesiacov (90 dní) od uvalenia rekordnej pokuty vo výške 2,42 miliardy eur za zneužitie svojho dominantného postavenia na trhu. Informovala o tom belgická televízna stanica RTBF. Komisia 26. júna tohto roku oznámila, že spoločnosti Google udeľuje pokutu vo výške 2,42 miliardy eur, lebo podľa jej vyšetrovania internetový gigant potláčal hospodársku súťaž na trhoch porovnávania cien založenú na kvalite výrobkov a v dôsledku toho európski spotrebitelia prišli o možnosť skutočnej slobodnej voľby. Podľa stanoviska Komisie tak Google iným spoločnostiam z tejto oblasti zabránil, aby mohli súťažiť "na základe zásluh a inovácií". Spoločnosť Google dostala k dispozícii lehotu 90 dní na to, aby tieto praktiky ukončila a aby sa zdržala akýchkoľvek krokov, ktoré by mali rovnaký alebo podobný cieľ, alebo účinok. Eurokomisárka zodpovedná za politiku hospodárskej súťaže Margrethe Vestagerová koncom júna upozornila, že to, k čomu sa spoločnosť Google uchýlila, je podľa protimonopolných pravidiel EÚ nezákonné a hlavne to európskym spotrebiteľom bráni využívať širší výber služieb a naplno využívať inovácie. Spoločnosť Google najskôr uviedla, že sa chce odvolať proti tomuto rozhodnutiu, teraz však naznačuje, že čoskoro predstaví plán plnenia požiadaviek Európskej komisie. Exekutíva EÚ upozornila, že bude starostlivo monitorovať riešenie navrhované americkou spoločnosťou, lebo ak Google nepristúpi na jej požiadavky, hrozí jej nová pokuta vo výške 5 % celosvetového obratu firmy, čo znamená 12 miliónov USD denne.


Trump vyzve na prehodnotenie bankových a finančných regulácií

Podľa kritikov je proces uplatňovania niektorých pravidiel príliš nákladný a umožňuje svojvoľný postup úradov.

WASHINGTON. Americký prezident Donald Trump vyzve na preskúmanie zákona o príliš veľkých bankách, ktorých prípadný krach by mohol ohroziť stabilitu finančného systému. Príslušný výnos podpíše prezident spolu s dvomi ďalšími opatreniami v piatok na pôde federálneho ministerstva financií. Informovala o tom agentúra AP.V prvom nariadení Trump vyzve ministerstvo, aby prehodnotilo časť tzv. Dodd-Frankovho zákona o finančnej reforme z roku 2010, ktorá umožňuje regulačným úradom zrušiť v čase finančnej krízy veľké krachujúce banky ako alternatívu k bankrotu. Ďalší výnos poverí ministerstvo preskúmaním pravidiel zameraných na nebankové spoločnosti, ktoré by mohli ohroziť stabilitu finančného systému. Podľa kritikov je proces uplatňovania týchto pravidiel príliš nákladný a umožňuje svojvoľný postup úradov.Podpisom tretieho nariadenia vyzve Trump na prehodnotenie podstatných častí zákona o daňových reguláciách z roku 2016 s cieľom pomenovať možné prípady neprimeraného zaťažovania daňových poplatníkov.


PÍŠE LEONID BERŠIDSKIJVladimir Putin vyhráva francúzske voľby

Ak socialisti nevytiahnu nejakého zajaca z klobúka, Francúzsko dostane na budúci rok proputinovského prezidenta.

Autor je komentátor Bloomberg View Hoci ešte nie je jasné, ako bude ruský prezident Vladimir Putin vychádzať s Donaldom Trumpom a jeho tímom republikánskych „dravcov“, zdá sa, že už vyhral francúzske prezidentské voľby. Favorit primárok francúzskej strednej pravice Francois Fillon je takmer rovnako nadšený rusofil ako Marine Le Penová, vodkyňa Národného frontu. A stredoľavé strany prakticky nemajú v najbližších prezidentských voľbách šancu. Francúzsko má evidentne v rukáve nejaké prekvapenia na tieto voľby, ktoré sa majú konať 23. apríla 2017. Zdá sa predvídavé ignorovať prieskumy, tak ako to rozumní pozorovatelia robili už pred americkými voľbami. Pred primárkami považovali Alaina Juppého za favorita na pravici. Podľa prieskumov bol jediným kandidátom, ktorý mohol s prehľadom poraziť Le Penovú. Počas nich sa bývalý prezident Nicolas Sarkozy, ktorý dúfal v politický návrat a súperil s Le Penovou v protiprisťahovaleckej tvrdosti a euroskepticizme, vzdal, keď skončil tretí – a vyzval svojich prívržencov, aby podporili Fillona, prekvapivého víťaza s veľkým náskokom pred Juppém. Zmätené správanie prezidenta socialistu Francoisa Hollanda podkopalo šance akéhokoľvek ďalšieho kandidáta jeho strany, či už ľavičiarskeho nadšenca Arnauda Montebourga, alebo propodnikateľského Emmanuela Macrona, ktorý kandiduje ako nezávislý. Ak bude kandidovať sám Hollande, môže to byť najhorší výsledok pre socialistov. To znamená, že ak socialisti nevytiahnu nejakého králika z klobúka, Francúzsko dostane na budúci rok proputinovského prezidenta. Medzi stredopravicovými kandidátmi bol Juppé najviac protiruský. Odsúdil anexiu Krymu a ruské bombardovanie Aleppa, pričom obvinil Rusko z „vojnových zločinov“ v Sýrii. „V istom bode by sme nemali váhať povedať Putinovi - stáť!,“ povedal. Keby bol nakoniec s Le Penovou súperil on, Putin by sa bol musel jednej, dvoch vecí obávať; možno by dokonca musel hľadať spôsob, ako viac financovať vodkyňu Národného frontu. Pri Fillonovi si môže vydýchnuť. Niekdajšieho Sarkozyho premiéra nemožno obviňovať, že je „mandžuovský kandidát“ alebo že je na Putinovej výplatnej listine. Propodnikateľská francúzska pravica má dosť vlastných peňazí. Fillon dôsledne podporuje Rusko v Sýrii od roku 2012 slovami, že Moskva by mohla prispieť k vyriešeniu konfliktu a že treba podržať sýrskeho prezidenta Bášira Asada, kým nebude porazený Islamský štát. V roku 2013 bol Fillon hosťom fóra Valdaj, ktoré Putin a jeho zahranično-politická elita využívajú na hlásanie ruských politických názorov pre západných expertov; okrem výziev na spoluprácu v Sýrii vyjadril nádej, že Európa čoskoro zruší krátkodobé víza pre Rusko – niečo, čo dnes ani nie je na programe. Fillon takisto vášnivo brojí proti ekonomickým sankciám proti Rusku po Putinovej krymskej eskapáde. V apríli Fillon uvítal uznesenie francúzskeho parlamentu, ktoré vyzývalo na zrušenie týchto sankcií. Nazval ich „nevhodnými a strategicky ničivými pre našich poľnohospodárov“, a tiež kontraproduktívnymi. Rusko spolu s Francúzskom bojuje proti Islamskému štátu, argumentoval. Fillonov postoj je taký dlhotrvajúci a jednoznačný, že by sa ani nemal porovnávať s Trumpovými impulzívnymi a často nevedomými výrokmi o Rusku v rámci volebnej kampane. Trump sľúbil, že „preskúma“ zrušenie sankcií. Tlač sa toho chopila ako vyhláseného úmyslu zrušiť ich, ale najpravdepodobnejšie to bolo iba trumpovské vykrúcanie sa. Fillon, profesionálny politik s bohatými medzinárodnými skúsenosťami, vie, o čom hovorí, a je ťažké predstaviť si ho, ako sa po zvolení zrazu vzdá odvekých názorov. Niektorí predstavitelia Európskej únie sa pokúšajú podporiť jednotu Únie v sankciách pred inauguráciou Trumpa, lebo cítia, že z Washingtonu sa už žiadnej podpory nedočkajú. Nemecká vláda kancelárky Angely Merkelovej pracuje v súlade s Hollandovým Francúzskom na potrestaní Ruska za jeho ukrajinské plienenie a menšie štáty EÚ sa s nimi zviezli, pričom sa zhodujú aj s líniou USA. Predĺženie sankcií predtým, ako Trump chytí opraty, vyzerá dobre ako symbolické gesto odporu a ako reklama hodnôt Západu, ktoré sú v Európe stále živé, ale v Spojených štátoch už možno nie. No či už francúzske voľby vyhrá Fillon, alebo Le Penová, ktorá deklarovala svoj obdiv voči Putinovi, sankcie sú zrejme odsúdené na zánik – neslávny koniec nepriateľského opatrenia, ktoré pomáha Putinovi mobilizovať Rusko proti Západu, konsoliduje mu podporu doma, hospodársky mu len málo uškodilo, až na to, že donútilo ruské štátne firmy splatiť dlhy, a – prirodzene – nezabránilo Kremľu zasahovať na Ukrajine. Po nekonečnom prúde sťažností amerických demokratov na ruské zasahovanie do tamojších prezidentských volieb sa možnosť zasahovania Moskvy zmenila na strašiaka Európy. Moskva skutočne podporuje extrémne pravicové strany aj otvorene, aj skryto, a mohla by prípadne využiť svoje hackerské schopnosti na vyhrabanie kompromitujúcich informácií na európskych politikov. V prípade Francúzska však možno nič z toho nebude nutné: vo voľbách sa chopí kormidla umiernená pravica – a tá nikdy nebola protiruská. Merkelová, ktorú na jeseň 2017 čakajú vlastné voľby, sa bude čoskoro musieť rozhodnúť, či – keď sa Francúzsko nevráti na spoločnú loď – sa jej oplatí podporovať sankcie. V Nemecku sa mnohým uľaví, ak sa rozhodne, že neoplatí. Tento text ste mohli čítať vďaka tomu, že platíte za obsah. Vážime si to.


Vykĺbil si lakeť a poškodil si väzivo. Lloris si už v tomto roku nezachytá

LONDÝN. Francúzsky futbalový brankár Hugo Lloris bude chýbať Tottenhamu Hotspur aj národnému tímu minimálne do konca kalendárneho roka. Skúsený gólman si v sobotňajšom zápase na ihrisku Brightonu vykĺbil ľavý lakeť a zároveň si poškodil väzivo v ruke. Do tréningového procesu by sa mal zaradiť začiatkom roka 2020, no nemusí podstúpiť operáciu.


Albánska polícia skonfiškovala 137 kilogramov kokaínu z Ekvádora

Albánsko v minulosti slúžilo najmä ako tranzitná krajina.

TIRANA. Albánska polícia v piatok informovala, že v prístavnom meste Drač skonfiškovala 137 kilogramov kokaínu z Ekvádora. Polícia uviedla, že kokaín priviezla kontajnerová loď. V súvislosti s týmto prípadom zatkla dvoch Albáncov, ktorí chceli zásielku drog prebrať, píše agentúra AP. Albánsko v minulosti slúžilo najmä ako tranzitná krajina, cez ktorú sa ďalej do Európy dostávala marihuana. V súčasnosti ho obdobným spôsobom využívajú aj pašeráci kokaínu a heroínu, snažiaci sa dopraviť tieto drogy do západnej Európy. Šéf albánskej polície Ardi Veliu uviedol, že najnovšiu zásielku kokaínu sa podarilo skonfiškovať v spolupráci s gréckou a americkou protidrogovou políciou.